url: =Nu leh Pate leh Tate kizopna ~ T. Sawm Lian :: ZOMI DAILY\nposted on 28 May 2017 at 3:00 am Lomkholna: Article, Sawmlian, TuunlehZua\n(Efesa 6:1 – 4): Nu leh pate leh tate kizopna ahoih kei leh innkuan sung nuam loin, kikhangto thei lo hi. Efesa 6:1 – 4 sung i sim ciangin nu leh pate leh tate kizopna hoih nading, thupha tuamtuam a piangsak thei ahihna kimu hi. Aneu 1 – 3 pen Khristian innkuan sunga tate mawhpuakna, sep ding genna hi a, tua banga a gente zui leng khapna tawh kizom ahihna thu zong ahi hi. Aneu 4-na pen nu leh pate sep ding, omzia ding genna ahi hi. Pa i cih ciangin leitunga nu leh pa genna in i tamzatzaw ding hi. Amau mi nih ahih hangin pumkhat bang ahi uh hi (Matt. 19:5; Marka 10:8).\n1. Nu leh pate thuman ding (n. 1)\nLeitung mihingte lakah nu leh pa lo a piangkhia kuamah om lo hi. Tate in pate thu a man tawntung pen Khristian nasep hi a, tua bang thumanna in pate bek a lungdamsak hi loin, Pasian zong lungdamsak hi (Kolose 3:20). Leitunga thu-um mite pen Pasian tate kici a (I Johan 3:1 – 10; Efesa 5:1; Galati 4:7 etc.), tua ahih manin mi khempeuh in Pasian thuman ding ahi hi. A toi lamin ngaihsun leng thumang i cih ciangin, ‘hong thugen uh niallohna, a cihna bangbang uh manna, bek tham loin, a kimu ciang bek a hoihna hi loin, kuama muh phakloh hun ciang zong a hoih a nuntakna’ ahi hi. Khristian i hih leh tua i piankhiatna nu leh pa zahtak pelmawh ding hi.\n2. Nu leh pa zahtak a manphatna (n. 2&3)\nKihtak man leh sawlzawh thu tawh thuman zong om thei hi. Ahih hangin zahtakna tawh thumang dingin Lai Siangtho in hong hilh hi. Tua pen khapna tawh kizom hi:\n(a) Thu hoih ding:\nThu hong hoih i cih ciang bang teng ahi ding hiam? Tam mahmah kha ding hi. Leitung mi minthang pipite nu leh pate thumang, nu leh pa a zahtak na hi uh hi. Mahatma Gandhi, pilna sin dinga England-ah kuan a sawm ciangin a nu in sa a nek khak ding lau mahmah a, a nu leh pa zahtakna tawh ne lo dingin kiciam hi, kici hi. Leitungah nu leh pa a zahtakte nuntakna i et ciangin, mi tawh kilem, thusia lasia nei lo, siatna nam tuamtuam tawh kipel-in, mite ettehtak hi uh a, haksatna tuamtuam a thuakzote na hi uh hi.\n(b) Khansau ding:\nLai Siangtho sungah khasau theih nading thu tampi kigelh hi. Tua thute i simsim ciangin nu leh pa zahtakna tawh kizom den a, nu leh pa thumanna lo tawh piang zo lo hi. Kuate khansau ding hiam cih en leng : Nu leh pa a zahtakte (Pai. 20:12, Thkna. 5:16), Mi dikte (Pau. 11:30), Thuman thutak tawh a gamtate (Pau. 21:21), Kiniamkhiat a Topa a zahtak mite (Pau. 22:4), Mawhnei mite eng lo a, Pasian a zahtakte (Pau. 23:18), Pilna ngaihsun a, a thugen limtak a ngaite (Pau. 4:10) a hi uh hi.\nSiampi Eli tate in Pasian zahtakna nei loin, mite tungah siampi gamtatzia ngeina don lo uh a, thatang-hat thu tawh mite nopneh-in, kikhopna buk lutna-ah na a sem numeite tawh lumkhawm uh hi. Tua banga a gamtatna uh hangin Topa’ muhna-ah a khialhna uh lian mahmah hi (I Sam. 2:17). Siampi Eli in Pasian lungkimloh banga a tate a gamtatna thute khempeuh thei-in a tate taii hi. Ahih hangin a tate in a pa thuhilhna mang lo uh hi (I Sam. 2:23-25).\nTua banga thu a manlohna uh hangin Pasian in a mulkimhuai penpen sihna Siampi Eli innkuan sungah a tun ding gen a (I Samuel 2:31-36), tangtung takpi (I Sam. 4:17-22) mawk hi. Mihing muhna-ah a mawhzaw tawh a kibang, a pa David a lehdona hangin Absalom pen a khangno mel hoih laitakin lei le van kikalah mulkimhuai takin a sihna thu zong Samuel Nihna sung mahah i mu hi.\n3. Tate hehna bawlloh ding (n. 4a):\nNu leh pa pawlkhat in tate hita ci-in a ut bangbang un ukin, a ngaihsutna uh paikhialsak zawsop hi. Innkuan sungah nu leh pate lungkimlohna a hoihloh mah bangin tate hehna-in zong innkuan nuamsak lo mahmah hi. Mi pawlkhat, a tate uh heh nading a ngaihsun hi khol lo napi, a lungkim nading uh ngaihsun lo uh ahih manin a tate uh kisia thei hi.\nPawlkhat in a tate sep theih leh hihna theician lopi-in, a tate uh tungah lametna sangpi nei uh a, a lamet banga a sep zawhloh uh ciangin a hehin, taii gawp thei uh a, tua hangin a tate uh sia thei hi. Leitungah mi a siatna hang misiamte in a kikankan uh ciangin nu leh pate in tate a makaih khialhna hang, innkuang nuntakna hoihlohna hang hi, kici hi.\n4. Khristian ngeina tawh kituak-in… (n. 4b):\nZomite lakah ta hoih, nu leh pa a zahtak kideih mahmah napi, kimakaih dan maan lo hi. Ta hoih neih nadingin nu leh pate in thankhik ta neih mai lo a, itna taktak tawh tate kep siamdan ngaihsutsut leh kisinsin kisam a, Khristian ngeina tawh kituakin nakpi’n pattahna leh, a hoihlohna uhah hilh-in, taii-in, sat ngam ding kisam hi.\n(a) Taii-in hilh ding:\nTate pen a hoihlohna leh nasep hoih lo a sep uh ciangin taii ding hi a, sat a kul leh zong sat ding hi. Satna hangin si lo ding uh a, nuntaklawh zaw ding uh hi (Pau.23:13-14). Ciangduai leh taii-na in pilna guan hi (Pau. 29:25). Topa in a ta taktaka a ngaihsutte taii hi (Hebru 12:6). Nu le pa in a taii ngamloh, a taii phallohte uh hong khankhiat uh a, mi lakah a kihel uh ciangin, gi loin, thusia lasia bawl baih uh a, ‘a hoih lo bawl leng zong ka nu leh pa in hong taii tuan lo ding hi,’ cih ngaihsutna nei thei uh hi. Khristian nuntakzia ding tawh kituak lo-a tate a gamtat uh leh taii ding hi bek a, thu gina lo pipi hang tawh taiitaii ding cihna hi lo hi.\nAhih hangin hih lai-ah kitaii leh ciangduai tawh sat ding i cih laitakin, a amau nuntakna leh lungsim puakzia tawh kisai ngaihsut masak kisam mahmah hi. Mi pawlkhat in taii theihta ci-in taiitaii uh a, a tate uh siazawsop hi. Taii leh ciangduai tawh satna hangin siazaw ding maw hoihzaw ding, cih pen ngaihsut kisam hi. Tua banah, tate thuakzawhloh dinga taii lo dingin Lai Siangtho in hong hilh hi (Kolose 3:21).\n(b) Pantah ding:\nTa hoih, nu leh pa leh Pasian a zahtak deih mahmah napi, bang hangin nei thei lo? Pattahdan kisam lo hi kha ding a, siam lo zong hi lo, pantah mahmah lo zong hi kha thei hi. Bangci bangin, koi lamah, bang tawh, kuate tawh pantah ding? dotna lianpipi om hi. Zu dawn, tep le muam leh a hoih lo tuamtuam zang dinga na deih kei leh a ettehtak nuntakna na neih kisam hi.\nZa tep vuavua kawmin tate za tep lo dinga hilh pen, ‘hong mang tuan kei hen,’ ci-a hilhna tawh kibang a, zukham kawma tate zu dawn lo dinga hilh pen hong mang tuan lo ding uh ahih manin genloh vet ding, kam tamhuai ahi hi. Ama hih zawhloh khat a tate hihsak a sawmna lungtang pen a hoih lo hizaw hi. Ta hoih a deihte in a tate etteh (model) dingin om ding hi. Sawltak Paul in Filippi khua mite kiangah ‘ama leh a lawmte gamtat banga gamta dingin’ hilh hi (Filippi 3:17).\nZu, kuhva, khaini, zatep, tuibuuk etc. lei ding leh pan dinga tate/naupang kisawlna pen a awlmawh-huai mahmah ahi hi. Zatep pan dinga a kisawl ciangin naupangte in a sawlte’ muhloh kalin tep sim thei uh a, zu lei dinga a kisawl ciangin amau dawn masa-in tui peuh tawh dimsak kik thei uh hi. Tua banga kisawlna pen pantah hi kei, a kicih hangin a sawlte in a kitheihloh kalin a pantah taktak hizaw hi. Na tate hih dingin na deihloh, a khutvuah na koihsaksak leh na deihloh pen danin nungta ding hi.\nNa tate thunget a siam nai lo khat a siam theih nadingin bangci bangin na pantah a, bangzah vei a lutung tungah a ma pai nading, a hoih lo nuntakna tawh a kipelh theih nadingin na thuumsak hiam?\nBiakna a hahkat, Pasian a zahtak ta deih napi, bangci ciangin na pantah hiam? Kikhop a thanuam nadingin nangmah mahmah in na paipih ngei hiam? Kikhawm dinga sawlsawl napi a kikhop kal vua zu peuh dawnsan, ahih kei leh laithai peuh kapsan zaw? Thungetna leh Pasian biakpiakna zahtak dingin bangzahvei na hilh hiam? Kidong ciat leng, tua panin tate hoih nading khomin pantah mah ing ei, amau hoihloh man hi, i ci maw, ahih kei leh pantah mahmah kei veng e, i ci zaw…..\nA gualzawh ni un bangci ciangin a thalawp semsem theih nadingun na lungdampih a, a tuahsiat ni un bangci ciangin a lungkiatloh nadingun na hehnem hiam? Gualzawhna a ngah ni un na lungdampih kei leh gualzawhna manphatna thei lo ding uh a, puk thei uh hi. Tua bang mahin, tuahsiatna, lungkhamna a tuah ni un na hehnep, ahih kei leh a pukloh nading, leh tha a ngahkik theih nading na ngaihsut kei leh, a nuntakna uh siasuak thei a, bangci mah in ta hoih a neih dingin kilamen kei in.\nZi le pasal hoih nei dingin deihsak mahmah napi, a hilh theih lai hunin bangzahvei na hilh hiam, tua bang zong hilh ngei loin, zi le pasal a neih khit uh ciangin phun sansan cih mawk pen dik khin lo hi.\nPilna siamna a zonna uhah pilna a ngah theih nading bangci bangin lam lakin na pantah hiam? Sanginn hoih, a saap tam pipi a koih leltak pen tate hoihna hipah lo hi. Sangsiate tawh bangci bangin hih leng hoih thei ding hiam, bangci banga makaih ding hiam, cih na kikum ngei uh hiam? Vaigam leh mun thupi khawngpeuha koih mana tate hoih ding a sa nu leh pa a tam sung teng ta hoih tam lo ding hi.. gen ding tam lua…….\nNu leh pa thuman pen Khristian ngeina hi a, khansauna leh minthanna zong ahi hi. Siampi Eli tate in a pa thu a manlohna hangin a innkuan suangah a mulkimhuai mahmah sihna (I Sam. 4:17-22) tung hi. Absalom in a pa a lehdona hangin a thahat, a melhoih hun, a khangno lai-in mulkimhuai takin si hi. Jacob in a pa Isack khem ahih manin a pu Laban leh ama tate tektek in zong amah khem hi.\nTate nuntakzia hangin “Kei mahmah ka kamsia hi” a ci om thei a, kamsiat man hi loin, makaih dan manloh man, ahih kei leh makaih mahmahloh hang zong hizawsop thei hi. Tate nuntakna hoih leh hoihlohah nu leh pate mawhpuakna lian mahmah hi. Lai Siangtho in naupang khialsakna tawh kisai, a khialsakte pen a ngawngah an gawina suang lianpi khat kikhihin tuipi thuk sungah kikhiasuk leh ama adingin a hoihzawk ding thu gen hi (Mat. 18:6).\nLeitungah mihingte a kibang lo i hih mah bangin, pantah mahmah napi ahoih zo lo zong om thei a, pahtah khol lo a hoih zong om thei veve hi. Bangbang ahi zongin, tate pen a hoih ding i deih leh pantah ding hi a, i pattah zawhloh a sia ahih leh amau thu ahi hi. Zomite kipantah zo lo deuh tawh kibang hi. T. Sawm Lian 5/7/2011\nPrevious: Singapore ah buhciim “Porridge” zuakna ansai ah Customer mi 4 kitom in satzangawp\nNext: Nisuhgah “Dates” sungah lungno pawlkhat kimu ahih manin Health Ministry in hoihtak sitsakding


timestamp: atn

url: =ZOGAM.COM - Kum Thak Le Mailam Kalsuanzia Ding\nKum Thak Le Mailam Kalsuanzia Ding\n(Filippi 3:10 -14)\nLouisa Fletcher in a gelh “The Land of Beginning Again” cih la ah, hih bangin na gelh hi.\nA nuam mahmah mun khat om thei hi leh\nKipatthakna Gam a kici munah\nI sepkhialh le lunggimna khempeuh\nI angsung khual manin gim i ngahna\nPuanlui suahkhiat bangin kisuahkhia thei-in\nSilh kik ngei nawn lo dingin.\nKum lui sepkhialh, bawlkhialh khempeuh puanlui bangin suahkhiat theihna mun om hi leh tua mun ah suahkhia-in ka silh kik ngei nawn kei ding a cih bangin nang zong lunggulhna na nei hiam? Lungsim buaina nei mi a tamzawte amau sepkhialh in nungzuiha buaina-in nei uh hi. Adiakin sepna tawh kisai-in zong hi thei hi. United States of America galkapte Iraq panin galzo hong ciah uh ciangin lungdamna lianpi tawh kivaidawn a, ahi zongin amau hiamgam gamtatna hangin amah le amah kithat mi tam mahmah hi. Ni khatin galkapna pan hong ciahkikte lakah mi sawmnih le nih in amau nuntakna na beisak uh hi. Amau zong a lunggimna uh puanlui bangin suahkhiat theih hi leh lunggulh mahmah ding uh hi.\nAbeisa kum sawmthum lai-in ka thugenna ah nungak khat in ama pumpi sunga om naungek a lakkhiatsak thu hong gen hi. Amah kum thum sung an zong ne zo loin amah le amah kimawhsakna lianlua na thuak hi. Topa Pasian’ maisakna Singlamteh thu ka genpih ciangin a lungsim ah maisak ngetna nei nuam ahih manin hun khat ka zang uh hi. Mawh pulakna, Jesu gumpa le Topa in sanna a neih zawh ciangin a lungnuam lua nuinui hi.\nAhi zongin a zingciangin ka zintunna ah hong pai a, buaina khat nei lai ing, hong ci hi. Athu in Topa maisakna lam a ngaihsut ciangin bangmah buaina nei nawn lo hi. Ahi zongin naungek a lakkhiatsak tua naungek a ngaihsut ciangin amah le amah kihhuai kisa, “tualthat nu” ci-in amah le amah na kimawhsak hi. Mawhna i bawl hangin kisikna tawh Topa zuan le’ng hong maisak hi. Ahi zongin tua mawhna’ “a ma” i lungsim sung i nuntakna sungah om tawntung hi. Nang zong a beisa na nuntakna na lungngaih ciangin tua bangin “meima” neih na nei hiam?\nI Lai Siangtho sung panin kalsuanzia ding nam thum i genkhawm nuam hi. Sawltak Paul in ama pianpih hamphatnate Khris hoihna tawh khek ding ahih ciangin “bangmah lo” na ci hi (3:5-8). Tua ciangin thukham zuihna hanga ama hoihna hang hi loin upna hang tawh Khris hoihna hang ahihna na gen hi (3:9).\nKALSUANZIA NAM THUM:\nLUNGGULHPEN (3:10-11) Leitung ah lunggulh ding tampi i nei hi. Pilna siamna lunggulhna, nopsakna le cihtheihna, sumlepai hauhna cih bang ahi zongin i lunggulh ding nisimin i mu uh hi. Paul in Jesu Khris tawh Damascus khuapi gei-ah kituak khin ahih hangin Topa mah na lunggulh lai veve hi. Mite’n Pasian a tel semsem uh leh it semsem uh a, theician semsem nuam uh hi. Eite’n gupna ngah nading ciang bekin Jesu kideih in, tua gupna i ngah zawh amah kisam nawn lo bangin i gamta uh hi. Tua bangin Jesu a kisam nawn lo bangin na om leh na gupna zong a mantak hi lo kha thei hi. Topa Pasian hoihna, lungkimna hong piakzia theician leng amah kizuan tangtang ding hi. Kumpi David in lunggulh ding tampi nei thei ding hi napi’n, Topa Pasian bek mah na lunggulh hi (Late 42:1-2, 63:1).\nKum Thak sungin lunggulh ding tampi omte sung panin, Jesu Khris mah thei semsem ding le amah tawh kikholh tamzaw neih ding na lunggulh ding kisam hi. Zatang zavui khamtheih duh mite’n a duhna uh a suak ciangin nadang bangmah ngaihsun loin a pumpi uh duh bekbek ngaihsun uh hi. Tua duhna pen lian mahmah hi ding hi ven, amau it mahmahte nangawn khualzo nawn loin a duhna uh picinsak nading na khat peuhpeuh sem ngam mawk uh hi. Topa tawh kikholh holim ding tua bangin lunggulh leng amah zong nang tawh hunzang nuamin hong ngak tawntung hi.\nNUNGLAM THU: MANGNGILH (3:12-13) I buaina khat ahih leh i mangngilh ding thu ginalote mangngilh loin, thu hoih la hoih mangngilh loh dingte i mangngilh uh hi. Mite’n hong gensiatna le hong dahsaknate kemcing tawntungin, kammal hoih khantoh nading thute kimangngilh hi. Sawltak Paul in “nunglam thute mangngilhin” a cih ciangin thu-um masate a bawlsiatna le martyr masa Stephen suang tawh denlup lai-in a makai ahih lam thute hikha ding hi. Pasian in hong maisak nungsang, nang lam panin tua bang gamtatna, sepkhialhnate mangngilh dingin khensat ding hi. Kum lui sungin na sepkhialh khempeuh nulmang theih leh na nulmang nuam ding hi. Tuate Topa tungah pulak leng hong phiatsiangsakin maimangsak khin zo hi.\nNupa nuntakna ah zong tuni buainate i et ciangin a beisa hunte hang hi nuam mahmah hi. Abeisa ahih leh beisak khin leng tua tawh kibuai nawn loin om thei leng hoih penpen hi. Ahi zongin tuate maisak ing, i cih hangin mangngilh loin, i lungsim sungah zungthukpi-in na kha thei hi. Na hehpahpahna zong enpha leteh a heh taak hi lo kha thei hi. Ahih hangin i lungsim ah liamna om khin zo ahih manin thuak hak i sa uh hi. Tua hangin mangngilh ding kisam om cihna hi. Mangngilh ding i cih ciangin i ngaihsut ding pawl khat:\n• Nupa kitotnate mangngilh in: Nupa ihih zawh ciangin kitot kinialna om thei hi. Tuate zong a om ding mahin i ngaihsut zawk ding hi. Na khempeuh ah kituak leng zong a hoih lam hi khin lo hi. Nupa khat a kitot simun a beisa kum 20 lai thu hangin kitawng den uh hi. A tawpna ah counselor kiangah pai uh a, a honeymoon paina uh ah buaina a neih uh hangin kum hizah kitawng ahih lam uh mu uh hi. Tua thu mangngilhin kimaisak kei leh kum 40 a cing zongin kitotna mahin zang toto ding uh hi.\n• Na guallelhna mangngilh in: I nuntak sungin lampi tampi ah guallelhna i tuak khin zo hi. Tuate mangngilh kei leng, na thak bangmah kisem ngam lo ding hi. Tua guallelhna lungsim in patauhna, lungkiatna le bangmah sep ngam lohna hong tun ding hi. Paul in a guallelhna mangngilh kei leh, “Hong thahatsakpa Khris hangin na khempeuh ka hih thei hi,” ci ngam lo ding hi.\n• A beisa na mawhnate mangngilh in: Dr. Khaizakham in, “Satan in hong khemzia ahih leh i pianthak ma-in i mawhnate hong neumuhsak mahmah a, bangmah hi kei hong cisak hi. I pianthak zawh ciangin i mawhnate lianpipi-in hong musak a, khialkha zel ing, ci-in i lungnop lohna le mawh kisakna tawh bangmah sem ngam lo dingin hong koih hi,” ci hi. Topa in a maisakna tungah na kingak kei leh na lungsim suakta ngei lo ding hi.\n• Na liamnate mangngilh in: Mi tampite liam nawn lo napi’n, amau a liam lai bangin kingaihsun uh a, tua liamna hangin bangmah sem zo loin kigen uh hi. Mi pawlkhat leuleu a liamnate uh a damkhak ding a lau bangin a liamnate uh thaksuaksak den uh hi. Topa in hong damsak leh a damsiang na hi hi.\nMAILAM THU: DELH DING (3:14a) Tuni-in mailam manawh a, a paite hi hang; nunglam mitsuan den leng mailam ki-enkha lo ding hi. Mailam ah delh ding neite ihi hi. Nunglam i nuntakna bangzah ngai leng zong hong pai nawn lo ding hi. Mailam hunzat siam ding thupi a, nunglam bangzahin bawlphat i sawm hangin them khat zong kipuahpha thei lo hi. Nunglam panin i sin theih ahih leh mailam ah tua bangin gamta nawn lo dingin pilna-in i zat leh tua bekin kizang thei hi. Mailam ah i delh ding thu tam lo mah en khawm lai ni:\n• Sianthona lam delh ding: Khalam picinna le Khris batna lam delh ding hanciamhuai hi. Sianthona i cih ciangin Pasian lam panin hong siansakna a om bangin ei lam panin tua ngah nadingin hanciamna kisam hi. Dr. J.I. Packer in, “Sianthosakna pen Pasian lam le ei lam om hi. Pasian in hong sianthosakna dingin ama Kha Siangtho tawh hong makaih a, ei lam panin tua bang makaih theih hi dingin hanciam kisam hi,” ci hi. Gupna ngah nading bangmah sep ding kisam lo a, ahih hangin Khristian nuntakna ah khantoh nading eima’ sep ding tampi mah om hi.\n• Tunglam delh ding: Paul in tunglam mitsuan kawmkawmin lampai ahihna hong musak hi. Leitung lam delh ding ci loin tunglam Pasian omna lam lunggulh ding, lametna tawh delh ding cihna hi. I Lai Siangtho sungah, “Lot’ zi na lungngai un,” ci hi. Bang hangin amah tawh kisai lungngai ding ci hiam, cih leh suahtakna mualtung kahtoh laitak Sodom khuapi nung-etkha hi. Tua a nung-et laitakin si citciat hi. A mawh laitakin ci khuampi suak hi. Nang zong et loh ding na et leh na nuntakna hong siasak ding hi. Ci khuampi na suak kei zongin mawhna sila na suak ding hi. Khalam ah ci khuampi suak pen dahhuai mahmah hi.\n• Khris lam manawhin tai ding: Tangthu khat ka mangngilh theih loh ahih leh Lai Siangtho hilhcian a bawl Matthew Henry thu hi. Amah hong khankhiatna innkuan a niam mahmah khat hi. Ahi zongin a ki-itpih Katherine ahih leh mihau innsung pan hi. A kiten ding uh thu hong kigen ciangin, Katherine a lawm hoih mahmah khat in, “Na pasal ding ngaihsun in; hong khankhiatna innsung nang tawh kituak lo hi,” ci hi. Ama’n, “Aw, Henry pen hong khankhiatna a niam hangin a mailam ka et ciangin lungdamhuai sa ka hih manin tua a mailam ah kei zong ka kihel nuam hi,” na ci hi. Khris tawh vaihawm khawm dingte ihih lam thei leng amah tawh nisimin i kiho nuam ding hi. Pasian kiang lam manawh mi a om bangin amah nusia-a tai zong om hi. Nang koilam na manawh hiam?\nThukhupna: Kum Thak ciangin kiciamna i bawl thei zel uh hi. Kha khat kha nih zawh ciangin tua kiciamnate kimangngilh khin tawh kibangin bangmah kilamdanna om loin i om kik thei uh hi. A kisam penpen ahih leh lungkia loin hanciam tohtohna hi. I hanciamkhak loh ciangin kimawhsakna le lungkhamna-in i neih loh ding hoih hi. Ni khat khit ni khat i hanciam tohtoh leh gamtatna hong hi ding a, tua ciangin hong haksa nawn lo ding hi. Guwahati Zomi Christian Fellowship ah galkap pensen bangzah hiam om uh hi. Amau zingsang nai 4 ahih peuh leh zingthote ahi uh hi. Galkap kum 20 bang a tum zawh uh ciangin zingthawh ding pen haksa nawn loin pensen khin zo ahih hangin nai 4 zawh ihmu thei nawn lo uh hi. Tua pen gamtatzia suaksak zo uh cihna hi.\nTangthu khat tawh ka zo nuam hi. 1981 in Bill Broadhurst in Omaha khua a Pepsi Challenge tai kidemna 10,000 meter a gamla ah kihel ding ngaihsun hi. Amah a lu sungah natna a neih manin ki-at ngei a, tua zawh a pumpi a ngeina bang nawn lo hi. A veilam khe pen limtakin suan thei loin kaih bang pianin paithei bek hi. Tua July zingsangin Bill zong mi a taipih ding 1200 tawh ding khawm hi. Tai nading thau hong kikap takciangin mite tai ziahziah uh hi. Bill ahih leh damdamin a khe kai kawmkawmin hong tai hi. Mi pawlkhatte minute 20 in a kung tung uh hi. Ahi zongin Bill ahih leh nai nih le minute sawmnih le kua-in hong tung hi. Tua a kung hong tun ciangin tua ni a khatna a ngahpa Rodger in gualzawhna cup na tawi khin hi. Mi tawmcik om laite’n Bill hong tun ciangin na lungdampih uh a, a tunghak penpen ahih hangin a lungkiat loh thupi sa uh hi. Amah a lungkia lo hiam a cih uh leh, ama’n, “Tai kidemna pen khatna ngah ning ci-a kihel ka hi kei hi. Lungkia loin a tawp dong ka tun theih ding ka hanciam hi. Tua pen tuni-in kei adingin lawhcing ka hih manin ka lungdamna lian penpen hi,” ci-in na dawng hi. Nang zong na Khristian nuntakna mi dangte bangin na hat loh hangin lungkia loin na hanciam leh lungdam man Topa’n hong pia ding hi. Topa Pasian in na Kum Thak kum manpha hong hisak ta hen.


url: =Hausa sem masa te ~ Pu Cin Khan Suan (1966 – 1978)\nBy Thalmual on September 19, 2016 0\nBeh : Munvungh\nSuak : 19 June 1940\nUnau : Pasal 2 numei 4 lak pan a 3 na\nTeenna : Thalmual\nPianna : Pu Pau Za Neng le Pi Ning Dawl\nInnkuanpih: Nu Nian Do Cing(Naulak) tapasal 2 numei 7\n(1) 1950 kumin sangkah kipan hi.\n(2) 1954 kumin Tedim gamsung Zolai tan 4 laivuan na-ah a khatna ngah ahih manin, kumpi pan laisiam man(scholarship) kha khat in Ks 10/- pia-a kum 3 sung sang hi.\n(3) 1957 kumin SHS Tedim sangpi-ah manglai tan 7 zo hi. (4) A pian zawh kum 18 a phak hun laitakin Kawlgam galkap lut a, innlam haksatna hangin kum 2 khit ciangin galkap tawp hi. (5) 1962-1963 sungteng Thalmual khua-ah manglai sinna (Private) sang kihong a, tan 5, tan 6 lai hilh Sia sem hi.\n(6) Hausa-asep hun sungin Tuithang Middle School pan, Thalmual khua (Private) manglai sin theihna kingah hi.\n(7) Hausa sep hun sunginTedim paina lampi Philluidung 48 vei tui kikan tan pen, Myone Council member U Thawng Khan Pau le mipite’ading a deihsak Pu Phung Khua Thang tawh kikop khawmin tui kantanna a tawm thei pen dingin hong vaihawm uh\n(8) Thau deih khempeuh hanciam takin kumpi pan siauh pih in, khua sungah thaulawng tampi kingah hi.\n(9) Pa Chin Khan Suan in Hausa-a sep hun sungin thusia-a om leh lemtuah hi.\n(10) 1968 kumin Tedim gam-uk (Nahlahkah Ohkathah) Bo Sho Myan in redio khat pia hi.\n2. Siam Kung\n3. Lun Thang\n4. Kung Tun\n5. Pau Za Neng\n6. Chin Khan Suan\n7. Sian Deih Piang\nPu Kung Tun pan Sian Deih Piang dong Thalmual khua-ah teeng hi.\nThupuak: Cin Khan Suan\nPa Chin Khan Suan Hausa-asep sungin khua le tui ading deih sakin na hoih sem hi. Kolbulh khauban’ a tuahsak om lo hi. A etteh huai Hausa hoih ahihna Thalmual khua tangthu sungah kiciamteh hi.\nPrevious Post: « Hausa sem masa te ~ Pu Vial Khan Thang (1965 – 1966)\nNext Post: Hausa sem masa te ~ Pu Tun Khan Kap (1988 – 1991) »\nCopyright © 2016 THALMUAL.COM · Developed & Maintained by Zomi Daily


url: =Masak le nunun ding ~ Lian Tuang :: ZOMI DAILY\nposted on 16 October 2018 at 5:24 pm UTC+9:30 Lomkholna: Liantuang, News, Zomi\nSakhino khat ngalno khat man kha leng, u le nau tawh tutkhopna om khaleh, nopna dahna ah zat ding cih kammalte pen Zomite sungah a kiza mun mahmah kammal ahi hi.\n1. Inn le lo, neih le lamh khat peuhpeuh I vaihawm ciangin ei ading bek ci loin midangte ading ngaihsutna thukhualna tawh thu a vaihawm mahmah I hihna kilang mahmah hi.\nAhi zongin hih thupomzia in I thungaihsutzia le I nisim nuntakziate ah zong thukpi takin ong huzap leh kilawm ka sa hi.\n2. 2004 pan tu ni ciang cycle 4 vei ka laihta hi. A li veina pen tu kum kipat lamin kalei hi.\nKa nasepna pen Kawlpi le Tamu kim teng hi a, khat veivei hun ngah sun ciangin Tedim ah ciah zel cih ahi hi. Ahuampi in ka hun 98 % kim pen Kawlpi le Tamu ah ( Zanggam ) a om ka hi zaw hi.\nAhi zongin cycle ka lei ding sim in Tedim ciahna ding akl lamto pai nading a hat bekbek ka bulphuh zaw den hi. I theihsa tek mah bangin cycle lamto pai hat mahmahte lamphei a pai ciangin nuamlua lo hi.\nCycle 3 na pen nuam pha nawllo ahih manin tu kum kipat lamin Cycle 4 na mitsi teta in ka laih leuleu hi.\n3. Hih hun ciangin ka cycle zatzia ka ngaihsun phapha hi. Lamto sangin lamphei ah ka zatna tamzaw tham ahih manin lamphei a azatnuamte lei zaw ning ci in ka ngaihsunzia ka khel a, tua bangin ka lei pah hi.\nKa zat taktak ciangin lamphei adinga kibawlte mah lamphei ah na nuam mahmah takpi hi. Tawldam in lam zang mahmah hi. Thei baih hoh leng maw ka ci sansan hi. Lamto ah zong a hat vanvan loh hangin kizang thei veve lel hi.\n4. Hih thupiang ka etet ciangin Zomite in inn le lo, neih le lamh khat peuhpeuh I vaihawm ciangin zong nat le sat hun, mipi tawh tutkhop hun ding bek i bulphuh luat khak manin I nisim nuntakna ah buaina nawngkaina tampi kinawk den ahih lam ka phawk sansan hi.\nTua ahih manin a kipelh theilo hunte ading kiginkholh ding a thupi mah bangin nisim nuntak ading pen thupi zaw lai ahih lam ka phawk thak hi. Lian Tuang\nPrevious: I kap phial zongin ~ Dong Mung\nNext: US, Tulsa pan hongnusia Pa Lam Thang (Lezang, Buansing, kum 56) dahpihna


url: =Makai leh kikhalna ~ Lian Muan Kim :: ZOMI DAILY\nposted on 19 July 2016 at 9:41 am Lomkholna: Article, Leadership, Lianmuankim\nLaisiangtho sungah ahi zongin leitung thu-ah ahi zongin, makai minthang mithupite’ nuntakna en le hang i muhtheih tawntung khat in pumpi kikhalna ahi hi. Ahih hangin a dahhuai thukhatah siamna le kivakna nei makai tampitakte pumpi kikhal zawhlohna hangin zakia-in khantohna sangin kiamsukna lam manawh zaw uh hi. Tua bangte pen a kipatna uh a hoih tei hangin a tawptung lo uh ahih manin a siamna uh leh a kivaknate uh zong a mawkna suakthei hi.\nA phawkhuai thukhatah makaite bek kikhal ding cihna hilo-a, pianthak khat ihih nak leh pumpi kikhalna i neih loh phamawh hi. Banghang hiam cih leh pumpi kikhal na in Khasiangtho gah nam 9-te lak ah a nam 9 na hipaha (Gal 5:22, 23), piangthak ihih nak leh i nuntakna pan i gah khiat ding ahi hi. I pumpi i kikhal kei-a leh tua Khasiangtho gah zong a kigah lo hipah lel hi.\nKhasiangtho gah i gah kei lai leh a kikhami lo bek thamlo-in piangthak taktak maw cih zong kisittel huai mahmah ding hi. Piangthak khat in a pumpi kikhalna tawh Khasiangtho gah gahkhia ahih leh piang thak makai khat in gah tampi a gahkhiat zawk ding kisam hi.\nAmah le amah a ki-uk zolo mi in mi suakta hilo hi. Pumpi kikhalna a neilo mi-in makai hoih bangci suahtheih ding ahi hiam! Amah le amah a ki-uk zolo mi-in midangte bangci bangin uk zo ding hiam! Inn kuan-khat, kipawlna khat, Pawlpi khat, khuakhat, gamkhat bang ci uk zawh ding ahi hiam! Zeisu in hih thu thei ahih manin Phariseete’ kiangah makai dingin na cingtaak kei uh hi, na ci hi. Amau le amau kikhal zolo pi-a makai sem nuam mawkmawk uh ahih manin mittaw makaite, naci lai hi.\nBucephalus (a khiat-na – bawngtal lu) kici sakol in ama liim amuh nak leh lau ahih manin kuaman zual zolo hi. Ahi zongin kum 10 a pha pan Alexander in a pa kiangah tua sakol ngen hi. A pa’n a taigawp hangin ngen veve ahih manin ngah hi. Alexander in tua sakol hoihtakin zualsaka, sakol tuan hong sin pah hi. Siam mahmah ahih manin a pa in: Alexander aw, Macedonia gam pen nanga dingin neulua ta hi; nang tawh a kilawm zaw ding gam zong in, ci hi.\nAlexander in tua sakol kum 30 a phak dong hoihtak zang thei hi. Philip II in Alexander a pil nading leh a hat nading zong deihsak ahih manin Leonidas tung pan siamna leh Aristotle tung pan pilna na sinsak hi. Sakol tungtuan siam in galsiam galhat mahmah ahih manin ama hunlai-a gam kitheitham khempeuh zo gawp hi. Ni 11 sungin tai 400 bang galsim kawmsa-in tungzo hi. India a tun ciangin: Ka galsim nading om nawnlo maw, ci-in kap zawzen a, a khan sungin gallel ngeilo hi.\nA tuung lamin kikhal zo mahmah hi. Ahi zongin Persia gam khawng hong lakzawh khit teh tua gamsunga hauhna khempeuh zong ngah ahih manin nuamsa mahmaha, a-ut bangin hong om ta hi. A galkap mangte tawh zudawn peuh kidemin nuamsa mahmah hi. Khatvei a zudawn kidemna uah a lawm it pen khat in zu thawl 18 a dawnkhit phetin si pah lian hi. Tua zawh a sawtlo-in aman zong zu thawl 9 bang a dawn leh cisanat ngahin si hi.\nA sih in kum 33 phapan hi. Gal lel ngeilo-a, leitung lumletin lei-tung mite kampau nangawn khelzo hi. Ahih hangin amah le amah kizo nawnlo hi. Leitung a-uk pa amah le amah ki-uk zolo, kikhal zo nawnlo ahih manin sihlawh hi.\nTu’n Kikhal In\nin amah le amah a kikhal zawh kei-a, thadah a, ahih sitset kei leh makai gina, makai picing suak theilo hi. Makai hoih suah theih nading pilna siamna nei napi na kikhal nai kei leh tu’n kikhal kipan in. Piangthak khat na hih nak leh Pasian in nahoih sep na ding leh kikhal nading utna hong pia khin hi.\nPasian in na sungah na hongsem hi (Phil 2:13).\nKilei theilo. – D.D. Eisenhower\nAmerica-te football tangthu ah a minthang pen khat ahi Jerry Rice gualzawhna bulpi in kikhalna ahi hi. A kimawl-pih dangte sangin nakpi takin kikhal zaw hi. A hatzawk na ding leh a gimhak zawk na dingin nakpitakin amah le amah zong kisin hi. Kaih 40 a sang mualtungah nisimin nawhsa takin suktai totai den hi. Nisa lak buannawi lakah zong tai kisin hi. San Carlos, California-a om parktrail ki-cihna tai 2 le a lang a pha mualtung ah zong manlangtakin taizo ahih manin a lawm te’n zong phazo lo uh hi.\nPumpi kikhalin hanciam mahmah ahih manin mi minthang mi gualzo khat hong suak hi. A vulthei pahtawina ngah nading leh a kimawlpihte a makaih zawh nading hizahta in kikhal ahih leh piangthak makaite a vultheilo pahtawina kumpite’ Kumpipa kiangpan i ngah na dingin bang zahta-in kikhal-huai zawlai hiam!\nHih banga pumpi kikhalna thu i gen ciangin, i siam semsem nading, i hat semsem nading ahi zongin, i pil semsem nadingte bek a gennuam hilo hi hang. Ci le sa deihna a nialhuaite i nialna tawh zong pumpi i kikhal ding kisam hi. Piangthak makai a kici khat in zu peuh, Beer peuh dawndawn mawk leh, teptheih tepmawh teptep mawk leh, mite muhna ah a kilawm lo-in gamta kampau leh kua ma’n zui nuam lo ding hi. Amah le amah a kikhal zolo mi in kua makaih zo ding hiam! Kua’n zuinuam ding hiam! I tua cih khak le zong i kipuahphat ding thupi hi.\nTalen nei – a\n9) Zongsatna hoihlo khat na phiat khitteh a dang khat na phiatkik ma-in ni 6 sung bang hunla phot in la,\nzongsatna lui pen zo dipdep phot in.\nThakhat thu-in bel kikhal zo pah khollo khamah ding hi teh. Hun sawtpi a ngakkul lam phawk gige in la, lungkia kei in. Hih bang cieuciaute tawh kipanin gualzo le teh a dangte zong hong zawhnop dinga a kikhal makai hoih nasuak ding hi. Mite in na nuntakna ciintak, etteh tak hongsa-in nang nuntak bangin a nuntak zawh nading un hanciam ding uh hi. Lian Muan Kim\n2) Frederick the Great pen January 24, 1712 in Berlin ah suak hi. Kumpi pa tapa hi napi pilna siamna a sinnate ah mi dang mawkmawk khat bangin a pa in sinsak lel hi. Dopbawl tuanlo-in ngattakin pantah hi. 1740 kumin Prussia kumpi ahi a pa za‘laihin kumpi sem hi. Hih Frederick in leitunga pahtawina hoih mahmah khat ahi Great cih pahtawina zong ngah hi. Hi pahtawina a ngah mi tawm mahmaha, tuateng lakah Alexander the Great, Herod the Great, Constantine the Great, RC Pope ahi Leo the Great le Gregory the Great, Russiate’ makai Peter the Great, Catherine the Great le Napoleon the Great te kihel uh hi. August 17, 1786 in si hi.\n4) Aristotle (384-March 7, 322 B.C) pen Macedon kumpi pa‘ siavuan pa tapa hia, kum 18 a phak ciangin Athen khua-a Plato’ sangah a sangkah zom hi. Socrates leh Plato-te zahmaha Greek mipil thungaihsun pu minthang mahmah khat ahi hi. A zi Hermias a sihkhit ciangin Philip Macedon in Alexander sia dingin sam hi. Kum tam simsim Alexander lai a hilh khit ciangin Athen ah hong ciahkika, BC 335 in Lyceum kici sang khat phuan hi.\nPrevious: Human Rights i cihcih (UDHR of the UNO) bang hangin thupi hiam?\nNext: Vondeih Kep Ding – 33 (Pau Khan Kap)


url: =PASIAN TAWH GAMDAI AH. Agelh ~ Rev. Dr. J.M. Ngul Khan Pau - Laibu Saal\nHome > Thuluui/Articles > PASIAN TAWH GAMDAI AH. Agelh ~ Rev. Dr. J.M. Ngul Khan Pau\nPASIAN TAWH GAMDAI AH. Agelh ~ Rev. Dr. J.M. Ngul Khan Pau\nPASIAN TAWH GAMDAI AH\nKhristian nuntak hoih i neihna dingin Pasian bek tawh hun zatkhop i hauh kisam hi. Khat leh khat kihansuah ding, tha kipiatuah ding i hih hangin Pasian tawh hun gamdai hithiat a i zat kei leh, Ama aw i za ngei kei ding hi. Tua banga hun zang tawntungte nuntakna tuam hamtangin, midang nuntakna tawh kibang vetlo hi. Richard Foster in 21st century hun in kinawh gige hun, a ging thei tam kizak hun, leh mipi bekbek muh hun ci-in na ciamteh hi. Tua bang hun ahih manin Pasian tawh hun zang khawm, gamdaih hun kingah nawn lo hi. Bang hangin Tuiphum Johan gamdai-ah om hiam? Pasian “aw” za dingin gamdai-ah na om hi. I tenna khuaneute a kipan khuapite khempeuh a ging thei mawtaw, meileng, vanleng, radio, TV, mobile, ipod zangin bil sungah a ngaihna kibulh lian, midangte kampau mahmah za loin amau bekin la maw thu maw ngai uh hi. Music tuamtuam a ging tam lua mahmah in Pasian aw kiza thei lo hi.\nGAMDAI A OM BANG CIHNA HIAM?\nGamdai a om i cih ciangin kha sung nuntakna-ah khantohna dingin pau loin om, laisim, laigelh, thungen leh leitung pana na gingte sangin a ging hoihzaw Pasian aw zakna dingin pumpi kideekna ahi hi. Kam tawh pau khiat loh hangin a gingloin Pasian tawh kiho tawntung a omna hi. Khatveivei ciangin a pualam pan-a na gingte bek panin kikepna hi loin eima pumpi sung pana a gingte hangin zong Pasian aw siangtakin kizalo hi. Tua hangin gamdai a omna in khasung nuntakna-ah kalsuanna khat ahi hi.\nGamdai a omna i gen ciangin thu thum i phawk masak ding kisam hi. Khatna ah, gamdai a Pasian tawh kikholhna pen midang tawh kikholhna pana i ngah dingte behlapna ahi hi. Gamdai a omna kihelloin na nuntakna dai (swallow) mahmah ding hi. Midang tawh kikhawl kei lecin na khanzia maanlo ding hi. Tua ahih manin gamdai a hun zat leh midang tawh kikholh a kibukkimin i zat ding kisam mahmah hi. Nihna ah, gamdai a om ding mi kim, a kuama ciatin kimaingap lo hi. Adiakdiakin leitung mihing khempeuh in gamlum nuam kisa a, gamdaih ding kipelh nuam ciat hi. Thumna, i Lai Siangtho sungah Topa Jesu in “zakna ding bil a neite in za ta un” cih i theihcianna ding ahi hi. Khris sunga nuntakna kip nei nuamte adingin khalam bil tawh zak ding kisam pen leitung awte sangin Pasian hong hopihna zak ding hizaw hi.\nGAMDAI A OM A PHATTUAMNATE\nLai Siangtho sung i et ciangin gamdai a hunzat a kisapna hih a nuaia bangin kimu hi.\n1. Jesu khekhap zuihna hi: Topa Jesu in gamdai-ah hun na lim zat mahmah hi. Lai Siangtho sung i et ciangin, “Kha Siangtho in Jesu gamdai-ah khemna tuak dingin paipih hi,” (Matt 4:1) ci hi. Kha Siangtho in gamdai-ah anntang thungetna nei dingin paipih hi. Luka in a gelhna-ah, “Kha Siangtho tawh kidimin Jesu Jordan gun panin hong ciahkik a, khemna tuak dingin gamlakah paipih hi,” (4:1) ci hi. Tua mah bangin hih hun a zat zawh ciangin Kha Siangtho vangliatna tawh kidimin Galilee ah ciah kik hi (Luke 4:14). Mipite leh a nungzuite ciahsakin Amah mualtung lamah thungen dingin paito hi (Matt 14:23). Amah a zong mipite leh Amah tawh kikhawl nungzuite zong hih bang hun a zat ding ciangin sawlkhia hi. Zingsang phalvak tungin Jesu in gamdai mun khatah thungen dingin pai cih Marka 1:35 sungah i mu hi. Zingsang phalvak tungin hih bang hun zang kei leh hun hoih dang mulo ding ahih manin Jesu in hih bangin hun na zang hi. “Khua a vak ciangin khuasung panin gamdaihna munah Jesu a paikhia hi. Mite in Amah zong uh a, a muh uh ciangin Amah a taam laina dingin a kho uh hi,” (Luka 4:42). Mipite’n mu nuamin zong uh a, tua laitakin Jesu in gamdaihna munah hun na zang hi. Mite in thupi a sakna uh panin Jesu kihemkhia in hun tuam na zang hi.\n2. Pasian aw kician taka zakna ding hi: Vantung pan ‘aw’ i zak theihna dingin hih leitung aw leh mihing aw lak panin i kihemkhiat zel kisam hi. Elijah in Pasian awnem a zakna dingin Horeb mualah na pai hi (I. Kum 19:11-13). Kamsangpa Habakkuk in galvilna tausang tungah kahto-in Topa in bang gen ding hiam ciin na ngak hi (Hab 2:1). Tua mah bangin sawltak Paul zong a kikhelzawh ciangin Arabia gamdai-ah Pasian tawh kikhawl dingin na pai hi (Galati 1:17). I nisim nuntakna-ah Topa in hong hopihlo hi tuanlo hi. Mihonpi sungah na om zongin na bil Ama lamah nga peuh leteh hong hopih ding hi. Ahi zongin hih bangin hun tuam vilvel i zat ding kisapna i phawk ding leh leitung awte sung panin Pasian aw mah siangtakin i telsiamna dingin gamdai hun zat ding zong kisam hi. Thugen minthang Jonathan Edward in a zi Sarah tangthu a gelhna-ah thudang bang mahah kilunghimawhsak loin amah keleuin olive lo lakah vak thei tawntung hi. Tua bang hun ciangin mit tawh a kimu theilo lawm khat nei hi, ci-in ciamteh hi. Pasian ‘aw’ na zakna dingin bang aw tengin hong dal hiam cih na ngaihsut ding, tua hong dal aw lak pan na kihepkhiat ding kisam hi.\n3. Pasian i biakna hi: Pasian i biak ciangin kammal leh a ging ahi zongin kisam tuanlo hi. Biakna taktak pen i lungsim tawh kisaizaw hi. Kamsang Habakkuk in, “Topa, A’ biakinn siangtho sungah om hi; leitung mi khempeuh Ama mai-ah dai dide-in om ta uh hen,” (2:20) ci hi. Kamsang Zefaniah in, “Topa Pasian' mai-ah gamdai takin om un! Topa' ni hong naita hi,” (1:7) cih leh Zekhariah in, “Mi khempeuh aw, Topa' mai-ah gamdai-in om un,” (2:13) ci-in na hansuah hi. Gamdai a om ding hilhna bek hiloin Pasian maiah gamdai a i om ciangin Amah i biakna ahi hi. Mikimin Pasian kiangah i deih leh nget i pulak hi. Ahi zongin Ama hong dawnna aw kingai man nawnlo hi. Thugen minthang George Whitefield in ni khat Pasian maiah gamdai biakna hi bangin na ciamteh hi. “Pasian itna, hehpihna in ka lungsim hong dim lua ahih manin lungdamna, a siangtho lungnopna tawh ka kidim hi. Gamdai takin Amah biakpiakna ka neih ciangin ka hai dimlet lua ahih manin kam tawh kigen thei bang hilo hi,” ci hi. Kam tawh kigen thei lo biakna leh lungdamna na nei ngei hiam?\n4. Pasian tungah upna i pulak hi: Kampau tawh hi loin, gamdai takin Pasian maiah na om hithiat ciangin na upna leh muanna a pulak nahi hi. Kumpi David in Late 62 sungah tua bang upna nihvei pulak hi. “Dai dide-in Pasian bek ka ngak a, Ama hong hotkhiat ding muangin ka om hi. Kei hong huhpa leh hong honpa Amah bek hi a, ka guallel ngei kei ding hi (62:1-2). Aneu 5-6 sungah, “Amah bek ka muan' ahih manin daitakin Pasian bek ka ngak hi. Kei hong hupa leh hong honpa amah bek mah hi a, ka guallel ngei kei ding hi,” ci hi. Pasian maiah daaitakin omna leh muanna i thahatna ding hi cih kamsangpa Isaiah in hih bangin gen hi, “Bang hang hiam cih leh Israel-te' Siangtho Pa, Topa Pasian in, “Kihei kikna leh khawlna bek tawh note in suahtakna na ngah ding uh hi. Daitakin omna leh muan'na pen nomau' thahatna hi ding hi,” (30:15) a ci hi. Pasian in, “Om hithiat un la, Pasian ka hihna thei un,” (Late 46:10) ci hi. Pasian maiah om hithiat na kisin ngei hiam? Amah na up manin midangte phevelvul leh zong daai hithiatin na om thei hiam?\n5. Kha leh pumpi-ah thadimkikna ding hi: Leitung nuntakna, nopna leh haksatna hangin i pumpi leh kha gim mahmah in i om hi. Tua hun ciangin i thadimkikna dingin gamdaitakin om i kisin kisam hi. Kumpi David in, “Ka nuntakna tha hong dimsak kik a, Ama min adingin thumaan lampi-ah kei hong kha hi,” (23:3) ci hi. Marka 6:31 sung i sim ciangin, “Mi a ciah leh a kuan kiphamat uh ahih manin Jesu leh a nungzuite in annekna ding hun nangawn nei manlo uh hi. Tua ahih manin Jesu in, “Ei guak i om theihna ding mun khatah paikhia ni; tua lai-ah na tawlnga thei ding uh hi,” a ci hi. Annek hun ding nangawn nei man lo a buai nungzuite Jesu in mun tuamah tawlngakna ding vaihawmsak hi. Ei ngaihsutna bang hi leh i nasepna mite’n hong pha’tuampih leh lawhcing mahmah i hih manin tawlnga loin sem ni, kici leh kilawm hi. I thadimkik ding Pasian in deih hi.\nNa nuntakna gim leh tawlin na om leh hong thadimsakkik ding Topa kiangah pai in. Nuntak thadimkikna na ngah ding hi. Kamsangpa Elijah zong Baal siampite mi za li val Carmel mualtungah a thah zawh ciangin kumpinu Jezebel lau-in na tai hi. Tua hun laitak a lungkia lua mahmah hi ding hi ven, “Phazo phazo hi; tu-in Topa aw, ka nuntakna hong la ta in; bang hang hiam cih leh ka pate sangin kei ka hoihzaw kei hi,” (I Kum. 19:4) a ci hi. Pumpi a gim luat ciangin lungkiatna leh uplahna tawh kinaih mahmah hi. Ahi zongin Topa Pasian in a lungkia kamsangpa thungetna ‘thadimkiksakna’ tawh na dawng hi. I Lai Siangtho in aneu 5-8 dongah hih bangin na ciamteh hi, “Tua ciangin poding kung khat nuai-ah amah lumsukin a ihmu hi. Tua laitakin vantung mi khat in amah lawngin ama kiangah, “Tho in la an ne in,” a ci hi. Amah khuadak a, ama lutang gei suang sa tungah a ki-em moh khat leh tui hai khat na om hi. Amah in tuate ne-in dawnin lumkik hi. Tua ciangin Topa' vantung mi a nihveina hong paikikin amah lawng a, “Tho in la an ne in; tua hi kei leh nang-a' dingin khualzinna haksa lua ding hi,” a ci hi. Tua ciangin amah tho a, an ne-in tui dawn a, tua an thahatna tawh Pasian' mual Horeb ciangdong sun sawmli leh zan sawmli sung a pai hi,” ci hi. A thakiam kamsangpa Topa Pasian in ihmusak, annesak, ihmu kiksak, anne kiksak tua bangin thadimkiksak ahih manin ni sawm li leh zan sawm li sung khawl loin paizo hi.\n6. Pasian deihna theihna ding hi: Pasian mite adingin Ama deihna theih ding a thupi penpente lakah khat ahi hi. Topa Jesu in a nungzui sawm leh nihte a teel ding ciangin zan khua in mualtungah thungen hi (Luka 6:12-13). Pasian deihna i gen ciangin eima deihna tawh kilehngat tawntung hi. Eima deihna a bei kei leh Pasian deihna zong kitel taktak theilo hi. Pasian deihna a thei taktak nuamte in gamdai-ah hun zang uh hi.\n1982 June kha in Union Biblical Seminary, Yavatmal, Maharastra, India ah Bachelor of Divinity sin dingin ka pai hi. Ahi zongin registrar Dr. Brian Wintle in, “Ko office panin sapna ngah lopi-in hong pai na hih manin admission hong kipia thei lo ding hi. Lungkimtakin ciah kik inla, kum kik ciangin hong pai in,” hong ci hi. Lawmte'n admission hong zo uh a, class hong pan uh hi. Kei ka hih leh Student Center a cihna uhah ka giak hi. Thungetna sun leh zanin kizom ziahziah in ka nei hi. Ka thungetna-ah, “Topa admission hong ngahsak in. Ciah kik ding hi leng, ka nasepna leh Pawlpite panin na mite'n mangpha hong khak khin zo uh a, ka ciah kik ding haksa kasa hi,” ka ci hi. Nipi kal nih sung tua bangin thungetna ka neih hangin Pasian tungah nang deihna bangbang hi hen ci ngamlo ka hih manin ka gim mahmah hi. I vai Pasian khut sungah i ap ngamloh ciangin a buk a bakin en pua i hih manin kigim mahmah hi.\nSun khat thungen a ka om lai-in ka thungetzia hong kikheksak Lai Siangtho Jeremiah 30:18 “Topa in kong cih in-ah, En un keimah in Jacob suante' bukna ka lamkik ding a, a tenna uh ka hehpih ding hi. Khuapi zong a omnasa mualtung mahah kilamkik ding a; kumpipa' inn zong a omnasa mahah omkik ding hi,” cih ka sim ciangin, “Topa admission ka muh leh muhloh ding nang thu hi hen. Hih laiah na thusin dingin kong pai a, ciah kik in nong cih leh tuni mahmah in zong ka ciah ding hi,” ka cih leh ka van puak khempeuh a tuk mang bang hi. Tua nitak lamin Dr. Wintle in hong sam a, “Ciah nai lo na hiam? Bang hangin tudong om lai na hiam?” hong ci hi. “Admission nong piak theih kei ding leh a ciah dingin ka kithawi khin zo hi. Tuni dong hih sanginnah ka om zong ka lungkim mahmah khinzo hi,” ka cih leh nuikawmin, “Admission hong bawl ta in,” hong ci mawk hi. Kei deihna khempeuh a tuisuak madong Pasian in a lampi hong honsak lo hi. Tua a tuisuakna dingin gamdai thungetna thupi mahmah hi.\n7. Lei leh kam kepzawhna ding hi: Mihing in kep haksa i sak mahmah i lei ahi hi. Ama lei leh kam kem zote mi picing a ciamteh ahi hi. “Mi khatpeuh in Khristian ka hi ci napi-in kampau a kidopzawh kei leh amahmah a kikhemtawm hi lel a, ama biakna neih a mawkna ahi hi,” ci-in James 1:26 sungah kigelh hi. Kampau in sihna leh hinna kikalah thunei thei ahihzia Paunak 18:21 sungin hih bangin gen hi, “Kampauna in sihna ahi a, hinna ahi zongin piangsak thei a, i kampauna banga a piangte san'loh phamawh hi.” Zomite buaina tampite i lei leh kam kikepzawhloh man ahi hi. Sawltak James in lei thu hih bangin na gen hi:\nUkna nei hi: (3:2-5) “sakol kamkaih” bang, “tembaw heina neu” tawh kiteh thei hi. Na pumpi bangzah in a lian zongin na lei in hei zo mahmah hi.\nSiasakthei vangliatna nei hi: (3:5-8) “Mei-ek neucik tawh kibang” leh “gu-khal” tawh zong kibang hi. Mei tawh gam lianpipi kihal tum zo hi. A kipatna neu mahmah lel hi. Tua mah bangin gu tawh mihing leh ganhing lianpipi kithat zo hi. I lei zong tua bangin vangliatna nei hi.\nThupha ading vangliatna nei hi: (3:9-12) “Thupha leh thusia” genna in kizang thei hi. Pasian maia hun zang mite'n thupha genna in zang uh hi. “Tui lim leh tuisia” tawh zong kigenteh hi. Pasian tungah ki-ap mite'n tui lim phulna bangin a lei leh kam zang uh hi.\nPASIAN MIZATTE’N GAMDAI-AH HUN ZANG UH HI\nSawltakte Tangthu 20:13 sungah, “Tua ciangin Paul in, ‘Assos khua ciangdong khe-in pai ning,’ ci-in ko kiangah hong gen ahih manin Troas khua panin tembaw tuangin Assos-ah ka pai uh a, tua khua-ah Paul tawh a kituah ding ka hi uh hi.” Bang hangin Paul tembaw-ah tuang loin khe tawh pai ding khensat hiam? Hih hun sungin sawltak Paul in gamdai takin Pasian tawh hun zang khawm nuam hi ding hi. Tua hangin midangte tembaw tawh paisak a, amah khe tawh pai hi.\nNoah in tuiciin a tun ma-in suahtakna ding tembaw a bawl hun sung gamdai Pasian ngakna in zang hi. Abraham in sila a kipan gankhawi bang zah a neih hangin Pasian tawh kikhawl thei veve hi. Ama hauhna, sum leh pai leh ganhingte’ amah leh Pasian kikalah koih ngei vetlo hi. Jacob, amah bek a gamdai Bethel leh Jabbok lui gei-ah a om ciangin Pasian gelna leh thupha sang hi. Kum 40 sung Sinai gamdai-ah Moses in tuucingin a omna panin sawlpang kang tumlo panin Pasian in Israel mite suahtakna ding thu pia hi. Joshua zong amah bekin Jericho kulpi kiim ah a vak laitak Topa galkapte’ ukpa tawh kituak hi. Kamsangpa Isaiah in kumpipa Uzziah sih hangin dahna in a gambup a tuamcip laitakin amah kia-in Pasian biak innpi sungah a lut leh Topa kumpi tokhom tunga tu mu hi. Tua hangin sawlna zong ngahpah hi. Elijah zong Jezebel kumpinu lau-in a taina gamlakah amah bekin a om ciangin ‘Pasian aw nem’ za hi. Tua panin paikhia a, amah bek in lo a kho lai Elisha amah thakheng dingin tavuan pia hi. Daniel in nisimin Jerusalem khuapi lam nga-in thungetna leh Pasian tawh kikholhna nei hi. Topa Jesu in phalvak tungin a pa Pasian tawh kihona hun zang tawntung hi.\nTua mah bangin Francis of Assisi in mualtunga bu nei vasa bangin hun tuam vilvel Pasian tawh a zat khopna hangin na lianpi sem khia hi. Methodist Pawlpi phutkhiapa John Wesley in ni khat a nai 24 sung panin nai giat sung Pasian tawh hun zang khawm hi. Missionary David Brainerd zong sakol tung tuangin mite’n Pasian a muhna dingin gamlakah thungetna nei tawntung ahih manin a nuntakna tomcik sungin America gam adingin kha khanlawhna ding na lianpi sem hi. Andrew Bonar in a thungetna tokhom hehpihna tutphahlimzat lua ahih manin midangte’n amah a muh ciangun lungnopna neihlawh zen uh hi. John Fletcher leh John Hyde in zan khua thungetna zang tawntung uh hi. Tua hangin amau paina peuhpeuhah kha khanlawhna tung ziahziah hi. India gam Punjab state sungah tuni dongin khanlawhna bei theilo a omna hang a kingaihsut ciangin a beisa kum za khat val lai a John Hyde in ni bangzah hiam anntang thungetna a neih man hi dingin kituat hi. Kawlgam adingin Adoniram Judson in bang zahta in thungetna leh Pasian buanna na nei hiam cih kigen theilo hi. William Carey in India gamah missionary lawhcing penpen a kigen theihna Pasian tawh gamdai a hun a zat khop man hi.\nTopa maiah dai dide in na om ngei hiam? Ama aw na zak zawh bang tan sawt zo hiam?\nItem Reviewed: PASIAN TAWH GAMDAI AH. Agelh ~ Rev. Dr. J.M. Ngul Khan Pau Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates Jan 4,2015 :: ZOMI DAILY\nposted on 5 January 2015 at 8:31 am Lomkholna: Khawmpau, Myanmar, News, World, Zomi\n· Indonesia leh Singapore gam kikaal Java tuipi sung a akia Air Asia QZ8501 tungtuang mi 162 lak pan Jan 4,2015 niciang misiluang 34 leh Siktum gol 5 kimukhia ta hi ci in Vanleeng zong makaai Indonesia te in taangkokhia uhhi. Tulian in gam 5 pan Tembaw 30, Helicopter 14 leh Vanleengpi 6 tawh nasiatak in azon saan laaitak uh ahihi. BBC\n· US gamte in North Korea gamten Sony Limlaak company te cyber attack abawlna hang un Jan 2 ni in gawtnathak pia uhhi. HIh thu tawh kisai in US ten gaalphuangnuam ahihna leh ongtawsawnsawn uh ahihi ci in North Korea ten Jan 4 ni in taangkokhia uhhi. BBC\n· USA gam Kentucky state Paducah khua kiang ah Jan 3 ni in Nashville,IL ateeng innkuan khat amau vanleengtawh khualzin asetsia ahihman in kia a innkuan 7 sungpan 6 sipah in kum 7 aphapan numei nokhat bek hing hi.BBC\n· Leitung bup RC pawlpi te makaaipi ahi Pope Francis in Cardinal thakding in mi 20 athak sehna Jan 4 ni in taangkokhia hi. Hih Cardinal athak 20 te peen leitung gamtuamtuam pan hia, Angtan huai tak in Kawlgam pan Archbishop Charles Maung Bo zong Cardinal thak ah teelna ngah hi. Kawlgam sung leh Zomi te sung ah imuan mahmah ahi Zogam Tuulpi Bishop Lian Khen Thang zong maailam ah ongkihel zawhnading in ithu ngetna te zomto suak ding hihang. BBC\n· Libya gam Sirte khua ah Jan 4 ni zan in Islamist miglo te maaituam 15 thautawh vengsung ah Christian te banmat ding in innsim ah banluut uha, Chris tamhetlo himah leh pawlkhat in nathei khol in kihemman uha akihemlo mi 20 mankhia in taaipih mang uhhi.BBC\n· Kawlgam sung ah Kawl ten thu aneih uh kum 67 cin gualzawhna pawipi Jan 4 ,2014 ni in Nipydaw ah bawl uha, Kawlgam gaalkaap te in President Thein Sein Mipi kheem siam salua mahmah uh ahihman in zahtaakna nasiatak in piadaudau uhhi. President Thein Sein zong nuamlua ki ip zo mahmah lo ahihman makaai tuamtuam te ann ne in sampah a, Zomi sungpan Pu Khup Khan Mung ( ZCD ) zong vakihel thei hi.\n· Indonesia gam Surabaya khuapi sung a om USA gamtawh akizom Hotel leh nasepna mun tuamtuam te ahizong in US gammi te mahmah migilo te in suamding cihthu om ahihman in kidawm siamtek ding in US State Department te in Jan 4 ni in taangkokhia uhhi.\nPrevious: Lawhcinna hi masa kei, Cihtakna hizaw\nNext: “Nu aw, kong it hi” ~ Hau Za Cin


url: =Christian Hymn te’ tangthu: Nang’ Deih Bang, Topa! :: ZOMI DAILY\nposted on 22 January 2017 at 3:00 am UTC+9:30 Lomkholna: Article, Biakna, Hymn, Zamkhatkham\nHave Thy Own Way, Lord!\nAdelaide A. Pollard (1862-1934)\n“Nang’ deih bang Topa, Nang deih bangbang” ci-a thungen ngaungau nupi teek khat’ thungetna tungtawna kiphuak la ahi hi. 1902 kuma a kiphuah huna kipan tuni ciang dong ki-apna la kici peuhmah lakah a kisa munpen khat ahi hi. Mite in a nuntakna uh sit pha-in i Topa’ tungah a ki-ap theih nadingua a panpih mahmah la khat ahi hi.\nHih laphuaknu Adelaide A. Pollard mahmah in zong “lungsim gimna” nasia taka a thuak laitaka a phuah ahi hi. Africa gamah missionary-a a pai nading sum a kicinga a ngah zawh het loh laitakin a lungkiat mahmah a, nitak khat thunget kikhopna khatah va kihel hi. Tua lai ah nupi teek khat in a kisap thuphate leh deihna tuamtuamte ngen peuhmah lo-in a nuntakna ah Pasian’ deihna a theih ding bek a thuum ngaungauna za hi. Nitak inn a tun ciangin Jeremiah 18:3,4 sunga beelsekpa’ thu lunggai pha hi: “Beelsekpa’ inn ah ka paisuka, peiite zangin na na sem hi. Tungman pana a bawl beel a khut sungah kitam hi; tua ahih manin hoih a sak bangin beel dang khat bawl pha kik hi.”(Kei’ own translation) Tua nitak a lup ma-in tuni-a i saksak hih la taang liteng phuak khin ta hi.\nAdelaide Addison Pollard pen misiangtho banga a nungta mi khat hi a, ahi zongin “mystic” khat banga nungta zong ahi hi. November 27, 1862 ni-in America gam Bloomfield, Iowa ah suak hi. Anute in Sarah ci-in a min phuak uh a, ahih hangin ama’n deih lo ahih manin Adelaide ci-in laih hi. 1880 kumte in Chicago-a girls’ school tuamtuamte ah sangsia sem hi. Tua hun lai-a kipan Laisiangtho hilh kipan hi. Tua khit ciangin Alexander Dowie’ nasep huh in evangelistic ministry ah kihel a, a diakdiakin cina damsakna nasep lampang sem deuh hi. Amah mah zong zunkhum natna vei hi napi-in Pasian in damsak hi, ci-in tecipang hi. Tua khit ciangin i Topa’ hong pai hun ding kithei lo a, hong pai vat thei hi cih thu a bulphuh mahmah Sanford tawh kithuah in nasem leuleu hi.\nAfrica gamah pai-a nasep ding lunggulh mahmah napi-in pai thei pak lo hi. A tawpna ah pai thei sam-a sawt om thei lo sawnsawn hi. Galpi Masa pianga, tua gal hun sung khempeuh Scotland gamah om hi. Gal ven ciangin America gamah ciahkik-a dam het lo hat het lo pi-in New England kuam-ah na sem hi. Miss Pollard in la dawng tampi phuak napi-in a la phuahte nangawn ama’ phuah a hih lam a kitheih ding ut khol lo ahih manin dawng bangzah lian phuak hiam cih kithei lo hi. Ama’ phuah lakah tuni donga kisa la hih bek mah om hi.\nHih la-aw bel George C. Stebbins’ phuah hi a, 1907 kuma a khet Northfield Hymnal with Alexander’s Supplement kici labu sungah hel hi. Tua kum mah in a minthang mahmah Sankey’ labu Hallowed Hymns Old and New leh Sankey leh Clement-te’ labu Best Endeavor Hymns kici labute ah kikhen pah hi.\nAmerican gospel music-a minthang mahmah George C. Stebbins pen February 26, 1846 ni-in Canada gam Orleans County, Ontario ah suak hi. Orleans County pen tuizeu minthang mahmah Niagara Falls pan nisuahna leilu lam tai 50 na pawla om ahi hi. Kum 23 a phak ciangin America gam Chicago ah lalsuk-in Lyon and Healy Music Company ah nasem hi. 1874 kumin Boston ah kisuanin Clarendon Street Baptist Church ah music director sem hi.\n1876 kumin amah tawh nasemkhawm dingin D.L.Moody in sama kum 25 sung Moody leh Sankey-a kipan evangelist minthang George F. Pentecost leh Major D.W. Whittle-te tawh kithuah-in la makai, choir director, la-aw phuak, gospel la kaikhawma a khenkhiapa cih bangin om hi. La minthang tampite a la-aw ama’ phuah hi a, tuate’ lakah, “Siantho Nang Hun Zang In” (Take Time to Be Holy), “Kei’ Dahna Khualmial, Koltanna Pan” (Jesus, I come), “There Is a Green Hill Far Away” (Khuapi Umna Kulh Pua Lam – Xtian La No.101), “Ye Must Be Born Again” (Nih Vei Na Suak Kik In – Xtian La No. 464), “Savior, Breathe an Evening Blessing” (Topa aw, Ka Ihmut Ma-in – Xtian La No. 34), “Saved by Grace” (Khatvei Ciang Khuangkhau Tat-in – Xtian La No. 370) cih late kihel hi.\n1924 kuma a khet ama’ tangthu leh a khan lai-a thute a gelhna Memoirs and Remeniscences kici laibu tungtawnin George C. Stebbins’ thu cing takin kithei thei hi. Pasian’ piaksa nuntakna man nei takin zanga, a kum 91 a phak laitak, October 6, 1945 ni-in Catskill, New York ah si hi.\nPrevious: Pasian tawh na kibuan ngei hiam?\nNext: Tedim ah Phone tawh sum kikhem sawm ~ Zingsol


url: =Ampang Park Shopping Center ki phelnen taktakta :: ZOMI DAILY\nAmpang Park Shopping Center ki phelnen taktakta\nposted on 4 January 2018 at 9:02 am Lomkholna: Malaysia, News, Sawltak, World\nMalaysia, Kuala Lumpur khuasung aom Ampang Park Shopping Center pen 31 December 2017 ni akipan ki khakcip takpita hi. A tangkosa mahbang un Contractors te’n phelkhiat, suksiat kipan ziahziahta uh cih theStar pan kiza hi.\nShopping Center sungah nasemte’n Ceiling leh aki umna te phelkhia ziahziah uh a, vanzuakna Shoplot tezong avekin siansuahta uhhi.\nShopping Center sungteng hawmhiuheu in, innkhuam sikmung te vivebek omta hi. Shopping Mall sungah Electric mei ngahnawnlo, Power Supply zong ki pianawnlo in, ahi zongin tuibel paipai laisam hi.\nPrincess Shoe and Handbag Centre Sdn Bhd vanzuakna saineipa in agenna ah abeisa January 02 ni akipan Contractors te nasep kipan in, Shopping Mall sungteng asiansuah uh ahihi ci’n genkhia hi.\nKuala Lumpur khuasung aom Ampang Park ki khakcip tading\nMalaysia, Kuala Lumpur khuapisung aom “Ampang Park” pen hongtungding 01 January 2018 ni akipan ki khakciptading cih NST pan kiza hi. Hih Ampang Park pen Malaysia gamsung ah akihong masapenpen Shopping Center hi a, luiluata ahih manin aki phelkhiading “demolition” akibawlding ahihi.\nAki suksiatniding, Demolition akibawlding anipen ki theician nailo a, ahi zongin January 01 ni akipan tua Ampang Park sungah vanzuakna, sumbawlna Business khempeuh avekin ki khawlcipsak tading cihi.\nAmpang Park pen akilamzawh asawtkhit mahbangin asungah akizang setkahlei Escalator tezong kuacik mahmah hi. Aki phelkhiat khitciangin hihmun ah Ampang Mass Rapid Transit kici meileng Station kilamding hi.\nHih Ampang Park kici Shopping Center pen akilamzawh, aki zatzawh kum 44 sungbang hikhinta a, tuasung ah atualbialsa Business Operators te’n anutsiatding uhpen hamsa samahmah uhhi.\nHih Ampang Park sungah “Hydac Computer Centre” kici sai ahong kum 52 aphakhin Sharon Sinha in agenna ah hihmun pen khuakhat in ka ngaihsut hi. Hihmun panin sumzonna ah Customers tampi tawh kimu in, lawmlegual zong tampi tawh kaki theihlawh hi. Tuabek thamlo, ka lawmpa zong hih Ampang Park sungpan in kakimuh uh ahihi ci’n genkhia hi.\nHih Ampang Park sungah kimuhcil in aki ngaitheipah “love at first sight” kahi uh a, phawkding tampitak omhi. Ampang Park sungah Business kasepzawh pen kum 30 valbang sawtkhinta a, inn bangdan inzong ka ngaihsut, ka omcipna munkhat ahihi ci’n alungnopna leh adahna te genkhia hi.\nAkhangtosa gamte ah inn akum abei ciangin aki suksiatzia, Demolition akibawlzia Video pawlkhat:\nAmpang Park Shopping Center pen Kuala Lumpur, Jalan Ampang lampi tungah 1973 kumin akihong ahihi. Akigawm in dawl 5 (five-storey) pha a, vanzuakna saikhan “Lots” akigawm in 253 ahihi. Singapore gamsung aom amasapenpen Shopping Center ahi “People’s Park Complex” tungtawn in Design suai in akilam ahihi.\nTulaitak vanzuakna Shop Lots tampitak ki khakcipkhin in, aomlai sunsun te’nzong “Moving-out Sales” ci’n Discount tampipi khiamin niamzuak mahmah uhhi.\nMore: Yangon thuthang: inn kicim, hotel meikang, gamdangsum tawh kiman\nAkhangto gamte’n inn alam uhciangin kumbangzah ki zangtheiding cih neisak uh a, akum acin ciangin phelzan “Demolition” takpi uhhi. Myanmar gamsung ah innlui tepen akumbei cih ommello a, akicip petmah ciangin akum abei hileh kilawm hi. Sawltak #zomidaily\nPrevious: Zomi te TO thak kum 70 cingta ~ Gin Kam Lian\nNext: Malaysia, Port Dickson ah mawtaw 5 tak kiphukha gawpin mi 4 si\nPaunak leh a khiatna – 5\nZomi – Chin vai Debate\nKisa Khial Leh (Wrong Diagnosis)\nZaa tawh kisai theih huai thu tawmcik


url: =Guantamo Bay thonginn dingin akizat kum 15 cingta ~ TK Lian :: ZOMI DAILY\nposted on 13 January 2017 at 11:30 pm Lomkholna: News, Thangkhanlian, World\nJan. 13, 2017: United States ten galphual dingin a zat uh (Navy + military base) Cuba gam-a om 45 square miles (120 km2) a gol tuipi leh leitang kithuahkhawm Guantánamo Bay kici pen (Gitmo ahih leh leh GTMO zong a kici) pen US ten suangmeihol leh teembaw galkapte phual (coaling and naval station) dingin a zatna dingun US in panin 1934 panin 1935 dong a zatna dingin Cuba tungah $2,000 dong kum simin a piakna dingun Cuba in na zangsak hi. 1936 panin hih phual a zat manun US in Cuba tungah kha simin $4,085 na pia den hi.\nGuantánamo Bay pen Cuba leitaw-nisuahna lam-a om hi a, US ten US gam pua adingin Naval Base dingin a zatte lak uh panin a upa pen ahi hi. 1959 in Cuba gamah kilaihgawpna “Cuban Revolution” kici hong piang khit nungin Cuba in hih galphual pen leitung thukham palsat in US in Cuba ah galphual dingin zang hi ci-in lungphona neih na kipan hi. 2013 in United Nations Human Rights Council ah Cuban Foreign Minister in hih galphual pen US in 1898 in Spanish–American War gal lai-in Cuba hong sim in hong uk khumsak ahih manin hong piak ding hi na ci hi.\nGitmo Bay pen US in Bush hun a kipanin ngottatna dona kici “War on Terror” hong panin Afghanistan leh Iraq gam panin dipkuatna piangsakte (terrorist) dinga a muanmawhte khumna dingin in George W. Bush’ administration in Nov. 13, 2001 in thonginn dingin hong bawl a, thongkiate thusitna bangmah neih sese lohin khumcip den dingin koih a, tu kum pen kum 15 a cinna hi ta hi. March 11, 2013 in Federal appeals court in Gitmo thong kia ten US ah rights nei lo ci hi. Hih thonginn a kikhumte pen nasia takin kibawlsia in, thusitna a neih ding ciangun a lu uh tui sungah sawtpipi phum/daihsak (water boarding) uh a, thongkia ten hamphatna (rights) khat beek nei lo uh hi. Cuba gam-a om ahih hangin hih thonginn ah Cuba upadi/thukhun leh USte’ upadi kizang lo ahih manin human rights in thukham palsatna tam lua hi ci-in USte gamtatna nakpi takin mawhpaih hi.\nObama in Nov. 16, 2008 in hih thonginn pen ka khakcip ding hi ci-in a kam dimpi tawh gen a, Jan. 22, 2009 in thonginn khakcip ding, thongkiate thusitna neih nawn loh ding, thongkiate ki-uk zia puahphat ding leh kum khat sunga khakcip dingin executive orders suaksak hi.Jan. 7, 2011 in Obama in hih thonginn khakna dingin thukhun ding (bill) Defense Authorisation Bill kici thonginn khakcipna dingin suai na kai hi. Aug. 15, 2015 in Obama in hih thonginn panin thongkiate mi 15 thonginn mun dangah koih/laih (transferred) a, hih thonginn a thongkiate ni khatin thonginn dangah a kilaih a tam penna hi lai hi.\nGitmo Bay ah mi 780 thongkia kikhum ngei a, Obama in President hong letin thongkia mi 242 om a, President a let sungin thonginn dangah thongkia mi 183 a omna uh laih hi. Gitmo Bay ah tu lianin mi 55 kiim kikhum lai a, mi 51 val thusitna mai-ah kidingsak loin kum 10 val kikhum ta hi. Gitmo Bay thonginn kepna dingin kum simin $445 million bei a, thongkia khat bek kepna dingin kum sim in $8 million kibeisak ta zen hi. US pen democracy leh human rights cih a kam dimpi tawh a otot hangin leitunga dingin thukham palsal leikhamanpa ahi hi.\nRelated: Malaysia Taxi Damiah khat kimanta\nTrump in Gitmo Bay a thongkiate mi kihtakhuaite ahih manin khat beek thonginn dangah laih khiat nawn loh ding hi ci lai hi. Leitunga thukham palsatte leh ngontat ten zong mimawkmawkte human rights i neih kim tek bangin nei tek uh a, thusitna mai-ah din’sak loh a thonginn a kikhumcip cih pen thukham om ma hun lai bek a kibawl dan ahi hi. WikiPedia in hih thongkiate kibawlsiatna thu a pholakkhiat manin Assange tungah US thangpai mahmah hi.\nPrevious: South Sudan in UN Peacekeepers 4000 kikoihding deihlo ~ TK Lian\nNext: Minam Lian (khen khatna) ~ Thang Khan Mang


url: =Ngamsung Vakna 1 (Numbers 1)\n1 2 3 4 5 17 18 19 20\n414243444546 47 48 49 50\nNgamsung Vakna Laibu sungah Israelte ii Sinai Mual a nusiat a kipan Pathian ii amate tungah piak tu in a ciam sa nisuana ngamngi ciang a thet dong kum sawmli dektak sung Israelte tangthu kison hi. Hi laibu sungah a thupi bel in Israelte mi phaza kisim na hi a, Sinai Mual pan a din ma in Moses in mi simna vawt a, tua zawk khang khat bang ciangin Jordan ngun nisuana sang Moab ngamah mi simna vawt kik hi. Mihing phaza kisimnate nii, kilaklaw sungin Israelte in Canaan ngamsung ngamngi Kadesh Barnea ah pai uh a, ahizong tua mun panin khap sa ngamah tum zo ngawl uh hi. Tua ngamah kum tam mama a vaithaam zawkciang Jordan ngun nisuana sangah pai uh a, pawlkhatte tua ngamah teangin, pawlkhatte ngun kantan in, Canaan ngamah tum tu in kithoai uh hi.\nNgamsung Vakna laibu sia thu haksa a phul uh ciang lau in, a thinkiam, Pathian a langpan le, amate lampui tu a Pathian ii a koi Moses a langpanna thute tepteena ahi hi. Ama mite ngina ngawlin thumaan ngawl hi kale Pathian ii thumaan a a kep kenkon na thu le khat vevei a thintom tha ahitazong Pathian tung le ama mite tungah Moses lungtang a khona thu ki at hi.\nSinai Mual pan Israelte ding tu in kithoai 1:1-9:23\na. A masa misimna 1:1-4:49\nb. Thukham le ngeina tatuamte 5:1-8:26\nc. A nii veina Paisan Poai 9:1-23\nSinai Mual pan Moab ngam dong 10:1-21:35\nMoab ngamah thupiangte 22:1-32:42\nEgypt pan Moab ah paina thu tomsonna 33:1-49\nJordan kantan ma in kihilna 33:50-36:13\nNgamsung Vakna 1\nIsraelte A masa bel Mihing phaza a kisimna\n1Israel mite Egypt pan a pusua zawk a kum niina, a tha niina ni masa bel ni in, Sinai Senneal ngam Pathian omna Puanbuk sungah TOPA in Moses paupui hi. TOPA in, 2. “ Nangma le Aaron in Israel mite a be a phung le a innkuan tekin misimna nei tu nu hi. Pa a minpiang, 3kum kul le a tungsia ngalkap seam thei tu peuma a min sazian la vun. 4Hong hu tu in be khat sung pan ukpi khat veu ngen tavun,” ci hi. 5-16 Hi mihingte sia hi na seam tu in mihonte sung pan a kiteal minam lampuite ahi uh hi.\nBe le phung ukpi\nReuben Shedeur tapa Elizur\nSimeon Zurishaddai tapa Shelumiel\nJudah Amminadab tapa Nahshon\nIssachar Zuar tapa Nethanel\nZebulun Helon tapa Eliab\nEphraim Ammihub tapa Elishama\nManasseh Pedahzur tapa Gamiliel\nBenjamin Gideoni tapa Abidan\nDan Ammishaddai tapa Ahiezer\nAsher Ochran tapa Pagiel\nGad Deuel tapa Eliasaph\nNaphtali Enan tapa Ahira\nHi pasal sawm le niite amate be le phung tek pan ukpi hi a, misimna ah naseam tu in a kitealte ahi hi. 17Hi pasal sawm le niite ii huna taw Moses le Aaron in, 18a tha niina, ni masa bel ni in, a huam mihon bup sam a, a be a phung le innkuan taw kizui in mihing theampo sazian vawt hi. 19TOPA thupiak bangin, kum kul le a tungsia pa peuma, kisimin a min kiciamtee hi. Sinai Senneal ngamah Moses in mihingte min sazian la hi. 20-46Ngalkap na a seam thei tu kum kul pan a tungsia pa peuma a be a phung le innkuan taw kizui in min kikhum a, Jacob tapa lian bel Reuben minam taw kipan hi. A vekpi in a nuai a bang ahi hi.\nA vekpi: 603,550\n*1:1-46 Ngam 26:1-51.\n47Levite sia be dangte min kikhumna ah kihel ngawl hi, 48banghangziam cile TOPA in Moses tungah, 49“Ngalkap na a seam thei tu mihingte na sim ciang, Levi minamte kihel sak heak in. 50Ahizong Levite ka omna Puanbuk le tua nate theampo a cing tu in koi in. Amate in Puanbuk le vanhte pua tu uh a, pha takin keamin a ngiaphualte tua Puanbuk kiimah sa tu uh hi. 51Na ngiaphual na khin simin Levite in Puanbuk phel tu a, ngiaphual thak ah sa kik tu uh hi. Mihing khat papo Puanbuk paam ah a pai le kithatlum tu hi. 52A taanglai Israelte in amate tek ii, laandial nuai ah a hon a hon in ngiaphual saat tu uh hi. 53Ahizong kuama in hong neak a, Israel mihonte tungah ka thin hong uk sak ngawl natu in, Levite in Puanbuk kiim ah ngiaphual saatin cing tu uh hi,” ci hi. 54Tabangin TOPA in Moses tungah a thupiakte theampo Israel mite in seam siat uh hi.


url: =Sengam apuakkhamvai Update: Mi 2 si, mi 2 mangcip in mi 20 liamgawp :: ZOMI DAILY\nposted on 27 November 2017 at 10:27 pm UTC+9:30 Lomkholna: China, News, Sawltak, World\nChina, Ningbo City sungah zanni Sunday (Nov 26) zingsanglam in apuakkham nasia mahmahkhat om a, tuapen athu akikankan ciangin “Septic Tank” khatpanin apuakkham hiding hi ci’n Local Authorities te’n genkhia uhhi. Tua apuakkhapna munteng pen khuasung mipi te kinehtak in ateenna kuamsungkhat hisawnsawn ahih manin, inn tampitak in asiatlawh ahihi.\nHih innkhat apuakkhapna hangin mi 2 in sihlawh a, adangzong mi 2 kimuzolo, mangthangcip cihi. Tualo adang aliampen akigawm in mi 20 bangmah phamawk hi ci’n Government of Ningbo’s Jiangbei District te’n Sunday nitaklam in Weibo tungtawn in pulakkhia uhhi.\nHihvai tawh kisai in mipil misiam leh Experts tuamtuamte’n banghangin hihzahliang in khauhtak in apuakkham omtheimawk hiam cih limtak akansan laitak kici hi. Tua apuakkhapna innsungah Gas Pipeline cihtezong aom hilo ahih manin, Gas panin apuakkham ahiding inzong ki ummawhlo cihi.\nZhuangqiao Sub-district Administration te pulakkhiatna ah hih apuakkham hangin innsia bekbekpen akigawm in 360 Households & Units pha ciliang uhhi. Apuakkham pen nakkhauhlua mahmah a, “deadly blast” kiciliang hi.\nLocal khuasung mite genna ah apuakkham agingpen inntungdawn panin lingsukgawp in, tawlet Windows te kitamkham ziahziah a, kongkhak Windows tezong ki zialtongawp cihi.\nA puahkhapni Sunday ni inzong Chinese State Television te’n agenkhiatna ah hih apuakkham pen innkhat aki susiading in akikoih panin apuakkham hi ci’n genkhia uhhi.\nVideo: Fatal blast in Chinese port city of Ningbo happened at septic tank outside village\nChina gamsung ah hibangdan apuakkham pen omthei zelzel a, tualak ah hihpen anunung thupiang ahihi. 2015 kum inzong Industrial Binhai New Area sung aom Tianjin Port City ah apuakkham omngei in, mi 173 takin sihlawhmawk uhhi. Aliamzong mi tampitak pha kici’n ki ciamteh hi.\nMore: India ah Power Plant khat puakkham in mi 16 sikhin, 100 val liam\nNungkum October khasung inzong Shaanxi Province sung aom Fugu County sungah miteenna Residential Complex khat puakkham in, mi 14 takin sihlawh uhhi.\nTukum June khasung inzong Shandong aom Chemical Plant khat puakkham in, mi 10 in sihlawh uhhi. Sawltak #zomidaily\nPrevious: Video: Circus lahna ah Sahang ki taisuah in naupang 2 petkha\nNext: Tulaai Leitung Thuthang tuamtuam te Updates (Nov 27)\nPh.D Defense Lawhcinna Lungdam pihna\nDr. Mercy Man Khan Niang hong nusiat dahpihna\nUpna tawh ka kalsuanna ~ CS Khai


url: =Mihingte’ tangthu tom le mailam thu ding ~ Pau Sian Lian :: ZOMI DAILY\nposted on 6 January 2019 at 10:31 pm Lomkholna: Article, Pausianlian\nPulnatna (Plague) vai en lehang, leitung tangthu ah “A Vom Sihna” (Black Death) cih min a kivawh tuahsiatna uang mahmah pul natna pi khat 1330 kim pawl in kituak hi. Asia leitang pan Yersinia pesis cih lungno hong piangkhia-a, Europe le Africa gam dongah hih lungno kitheh thang ahih manin leitung bup-ah kum tawmno sungin mi awn 75 – 200 kikal (75-200 million) in sih lawh zenhi. England gam-ah mi sawm pan li (4/10) in pul natna hangin sihlawh uh-a, mi 3.7 awn pha khin sapen pulnatna venteh 2.2 awn in kiamsuk han mawk uhhi. 1778 kum in Hawaii tuikulh neu-ah gamkek gamdang mite puakkhak bukkhuh, TB cih akipan gilsung natna (typhoid) natna tuamtuam-te hangin Hawaii gammi sang zanga (half a million) pha khinsa kim lai 1853 kum teh mihing 70, 000 bek nungta zo uhhi. Tua hun lai-in siavuan-te in tui vot mahmah tawh na kisil un cihciang panpih thei bek uhhi.\nTua ahih manin tanglai hun-in daihna (peace) cih cihpen tomkal sung gal ki doloh pakna (temporary absence of war) hi tase mahleh, tuhun teh daihna a kicih leh gal cih peuhmah a piang thei ngiatlo (implausibility) dingin ki ngaihsun tahi. Khat veivei gam khat-le- khat ki ngik, lauthawng sak kha mah ding uh-a, ahi zongin kihai doziau pak hetlo dinghi. Gam-le- mipi tampi sihlawh zah dong ding galpi a piangsak zo zahding a hang (reason) khauhpai tam pukpuk lohi. Mi ngongtatte (terrorist) te zong hong lauhuai leh kilawm na pi-in amau pen mi tawmno, guktat kiaukiau te hi-uh a gam bup khat do zo ngeilo ding uhhi. 2010 kumin leitung bup-ah sikhang cih akipan thau luatna (obesity) hangin a si mi awn 3 pha-a, mingongtat te khutma tawh a si awn khat phalo,7,697 phahi. US leh Europe gammi te ading gal le al-Qaeda te sang Coca-Cola lauhuai zaw suak hi.\nGoogle te engineering director Kurzweil in tu lian laitak Google company ah hanciam in a sep project min pen “Sihna ki Gozo!” (to solve death), cih hi zawzen hi. Google te makai dangkhat ahi Bill Maris in mihing te pen si theilo cih a hipah kei zongin kum 500 ciang peuhmah bel nungta thei dingin kibawl thei lua dinghi, cih um hi. Paypal te makai khat ahi Peter Thiel in,“Sihna tawh kisai a sang om, a nial om in a do omhi. Ken ka do dinghi.” ci-in Google te a kipan mihau ampiten mihing te nuntakna tawh kisai research tampi ah sum mak (biilion) tampi zatsan laitak uh ahihi.\nKurzweil tuatna ah kum 2200 the sihna ki gozo taktak ta ding hi ci-a, a dang scientist pawl khat in 2100 teh zong kigo zo khin theita in teh ci-uh hi. 2050 teh na pumpi cidam sakin sum zong a hoih khop na neih leh nuntakna kum 10 ciang bang khat beh pakna ding baih mahmah ta ding ci-uh hi. Nuntakna khangkhat ding cih hingiau hi. Siavuan tampi-in sihna gawh sawm ung, ci masa hetlo ding uhhi. Ahi zongin AIDS, cancer natna te ading zatui a zonte uh a paizia en lehang, a ngim masak loh uhhang sihna pen a go nuam uh hi limlim uh hi. Apple te bawl iWatch bang a nei hile hang cidam nading nisim tui hai bangzah dawn, nai bangzah sung lamsiau/ihmu ding cih-a kipan sawtvei tu lua tateh, ding ta-in cihdong cidam theihtheih nading hong pantah niloh hita hi.\n1900 kum lai-in kial, pulnatna le galvai savai te hangin mihing khat in kum 40 ciang khawngbek nungta hi. Kum zalom sawmnih teh kum 70 ciang nuntakna kikhan khin zo-a, kum zalom sawmnih le khat teh bel a tawm pen 150 ciang ahih nading hanciam zo ding hi hang cih um uh hi. Amau ngimzah a ki nungta zo hileh kum 150 bang nungta ding mihing khat in kum 40 a phakin zi nei leh zong nei baih lua ding hi. Tua ahih manin naupang, khangno le uham ih ciaptehna kum ki ciangtanna te ki tukalh mangin etphat kul dinghi, ci-uh hi. Nuntakna kikhan thei gawp hileh a hoihlo zong tampi hong om dinghi. Gentehna, kumpi gilo, mithat tampi-te zong kum 30-70 cihdan kum tampi gam ukzo mawk ding uh-a, mipi te thangpaihna khang semsem thei ding hi.\nTulaitak, Philippines, Peru, Guatemala cihdan gamzawng-te ah kum simin mihing 100, 000 pan mi khatta kithatawm (suicide) uh-a gam khangto sa Japan, Switzerland, France gamte ah mihing 100,000 pan 25 in kumsim ki thattawm mawk uhhi. South Korea gam a zawn mahmah 1985 lai-in mihing 100, 000 pan 9 ta kithattawm uh a, tun a hauh mahmah khit uh teh gammi 100,000 pan 30 in kumsim in kithattawm uhhi. US gammi te nuntak nuam hihna (well-being) dinmun pen 1990 kum pawl-a nop a sak dinmun leh 1950 lai-in nopa sakna uh kikim, ci-uh hi. Japan gam zong a hauh mahmah diak laitak ahi 1990 k um pawl-a nuntakna tawh kisai a lungkimna uh le gamzawng in nuntak haksat 1950 lai-in a lung kimna uh kikim lel hi, cimawk uh hi.\nTu laitak scientist te bawlnop lungnopna pen kim-le- pam, van-le- na tetung kingalo lungnopna hise hi. Lungsim tawng ngiat a om daihna (sensation) hise hi. A pualam ah bangbang a piang zongin tuate khengin ih sung a om theih theihna (sensation) pen nosuah sak denin lawpsak den ding, cih ahihi. Gentehna, galkap te-in Iraq cihdan galphual ah a om uhteh patau linglawng gawp lo-in, lungsim daih theih semsem nading le ihmut nop nading in a ki tuam bawlsak ngiat zatui khauhpai-te pen tu laitak US le UK sang naupang tampi te-in nisim ne den ta uhhi. Sang sungah lai sin/simna ah nopsak semsem nading cimawk uhin lungsim thaza neden tadan uh, na hita hi. Tua ahih manin tu laitak ni tumna lam a om mite vei diakin thu dangdang sangin bang feel na hiam?, nop nasak theihtheih in omin tua pen nang suahpih thuneihna hi-akua mahin hong suttheih hilo hi, cih dinpih mahmah uhhi.\n2013 kum-in Oxford a researcher Carl Benedikt Frey le Michael A. Osborne te gelh “The Future of Employment” cih laibu ah a sawtlo-in US a om nasep 47% te pen set pil (artificial intelligence – AI) te in luah tading hi, ci uhhi. 2033 teh phone tawh sum zonna (human telemarketers) le sum armahkhanna (insurance underwriters) te in a nasep uh sum ta dinghi, 99% kician (tichia) hi, ci uhhi. Kimawlna phittum (sport referees) te in a nasep uh a sup ding uh pen 98% kician-a, sai-ah sumkhon (cashier) te-in 96% le anhuan (chef) te in a nasep uh a sup ding 97% kician hi.\nAnsai nasem (waiters) te nasep sup dingpen 94%, thukhen zum-a nasem (paralegal assistants) te nasep sup ding 94%, lengla makaih (tour guides) te nasep sup ding 91%, moh em (bakers) te nasep sup ding 89%, inncing (security guards) te nasep supding 84%, bus hawl (bus drivers) te-a 89%, innlam nasem (construction laborers) te nasep supding 88%, ganhing kem (veterinary assistants) te 86%,tembaw hawl (sailors) te 83%, zusai a nasep (bartenders) 77%, vanlui kepnasep (archivists) te 76%, innlam khutsiam (carpenters) te 72%, le micing (lifeguards) te nasep sup ding 67% kician hi, ci-in tuat uhhi.\nHih AI pen Russia kumpi Putin mahmah in agam uh-a sangnau pang te tungah mailam ah a lauhuai pen kikhelna hong hi dinghi, kiging kholun ci-in hanthawn khinhi. AI hangin mihing te` man (value) le thu neihna (right) bel tampi kiam tuam thei ding-a, hih vai a kilimgin manlo gamte in buailawh thei kha ding uhhi. AI hangin mizawng mihau hong kikhai mahmah zaw thei dinghi. Mihau te in nitha le khasum piakkul loh set te zawng zaw ta ding-uh a, mizawng te-in lah pil sinna sang neih lohtawh nasep muh hamsa sa semsem in mizawng mihau sumlut kikhaihna uang semsem dinghi, ci uhhi.\nHih AI pen gam pawlkhat ading buaina honpi khat a beisak muhkhiatna hi leuleu hi. Japan gam a kipan a khangtosa gam-te ah kumham tam semsem, mimal tawm semsem in khangno heu ta uhhi. Tuadan gamte-ah nasem ding mi kisam tampi te tangin hih setkhuak-te zattheih ding hong suakhi. A sawtlo-in Japan kumpi-in Robot Revolution Initiative cih min tawh company tampi samin sum 20 mak val zangsak uhhi. Mihing kisam lo sawltak nasem ding set tuamtuam bawl ngekngek sawm uhhi.\n(Hih thului pen Jew mipil Yuval Noah Harari gelh Homo Deus : A Brief History of Tomorrow laibu siksan in adang lai pawlkhat tawh konggelh khop ahihi. Biakna lam pan san theihloh honkhat om-a, leitung mipil-te ngaihsutzia kan theih nadingin kong-gelh ahihi.) Pau Sian Lian\nNext: Leitung a numei thupi pawlkhat


url: =Kawlgam khuapi pawlkhat ah Rohingya migilo te ngongtatsawm :: ZOMI DAILY\nposted on 5 September 2017 at 10:48 pm Lomkholna: Myanmar, News, rakhine, Sawltak\nARSA akici “Arakan Rohingya Salvation Army” te’n Myamar khuapi pawlkhat ah ngongtatna neihsawm uh cih Myanmar Ministry of Defence te Facebook Page pan kiza hi.\nSeptember khasung in United Nations General Assembly kineiding ci a, tuahun tawh akituak in Kawlgam khuapi pawlkhat ah ngongtatna, puakkhapsakna aneihsawm uh kici hi. Tuabang in Kawlgam khuapi pawlkhat ah ngongtatna aneihtheih nadingun tulaitak gampualam munkhat ah akigin mahmah laitak uh cihi.\nTua gamsungah nasem in apai Myanmar gammi pawlkhat kaikhawm uhhi. Abeisa kha 4 hunlai akipan khuasung ah galvan bangci zatding, Mobile bangci bangin zangding cih galdozia kisinsak uhhi.\nHihbangin agamtatsawmna uhpen Rakhine State sung aom Maungdaw leh Butitaung cihte sungah Rohingya te akibawlsiatna pen leitungbup in alunglut semsem nadingin ahanciam uh kici hi.\nTuabang in ARSA te’n khuapi abuaisaksawm khuate pen Naypyidaw, Yangon, Mandalay, Mawlamyiang cihte hiphadiak a, tuakhuasung tengah ngongtatna aneihtheih nadingin ki limthawi mahmah uh cihi.\nVideo: ARSA kipawlna te’n Kawlgam ah Bomb sukkhapsawm\nTua ahih manin, Kawlgam muamtuam aom gammi te’n muanmawhhuai van khatpeuh ahi zongin, Bangali te amuanmawhhuai, gamtatna khatpeuh na muhkhak uhleh amanlang in hong zasakpah un ci’n Myanmar Ministry of Defence te’n genkhia uhhi.\nRelated: Rohingya te huhna piading Malaysia Tembaw Bangladesh tungta ~ ZD\nKawlgamsung aom Zomi tezong ih omna khuaciat ah kidawm in, pilvang mahmahni. Hih Rakhine State buaina ii anungah atawsawnsawn zong Pakistan ISI kici angongtat migilo kipawlna leh ISIS te kihelding in ki ummawh hi. Sawltak #zomidaily\nPrevious: Rakhine State sung buaina hangin Bangladesh ah ataikhia Rohingya mi 125,000 phakhinta\nNext: Tulaitak Gam buaina vai tawh kisai – muhna tomno


url: =Zomite’ tuipigal kankhiat leh khuamuh kipatna – Kum 100 cin Pawipi :: ZOMI DAILY\nposted on 16 August 2015 at 2:25 pm Lomkholna: Article, Hangkhanlian\nZomi ulehnau, Tusawngteng Piancit pai thu, Tedim Landmark vai Pu King Mang in Tedim’ khuanu, khuapa tetawh avaihawmna ong taangko ban ah, Paul Thangpi (Germany) in Piancit paite thu ong khahkhiat, Piantit paite tulehta suan leh khaak te’n nong suahkhiatte uh ka simciang hunkhat lai GZA Makaite (Singapore) thukikup lai aa, Bishop Felix Lian Khen pulaak, Makaipite’ ii holimna khat kalungsim sung ah ong kilo peuhmah hi.\n“Cope Topa Kum 100 cinna ihbawl khit ciang tua nungzui in Laibu neih zawh Kum 100 cin bawl ding hang aa, tuakhitteh Piantit Paizawh kum 100 bawl leuleu ding hihang. Tuakhit ciang Zomite’n Ordination ngahzawh (Rev. Vial Nang) Kum 100 cin, RCM Pawlpi ong tunzawh Kum 100 cin cihbangin minam sung Pawilianpite khaam toto ding hihang, tua hileh Zomite’n ihpiankhiatna suangkhuuk, mangngilhlo zawdeuh ding hihang” acih kaphawk peuhmah hi.\nKum 2017 ciang Zomite Piantit pai kum 100 acingding ahihi. Hih i pu,i pate kuankhiatna tangthu i etkikciang, ei, khangthak te’n thalaak nading, etteh ding, ciapteh ding tampi om kasahi.\nGalmai, samai ah kuankhiat ding ut huai hiaulo hitaleh1891 June 23 ni aa Mangkang Kumpi tawh Thaangpi aa galven thugenna, kamciam, Sialngawng banna tawh kizui in “huhloh theihloh” cih imuh ciang:\n1. Zomite kamciam a pelhnuam hetlo, sih leh si zaw ding man leh mang zaw ding aci minam himawklo ihihiam! Kamciamsa khat pen akpi phiatnelh tawh a maimangsakte ihihetkei hi, cih kilang mahmah kasa hi. Kisak theihpih huai, angtan huai, leh cidam huai, minam daupai huai zong kasa mai hi. Minamlianpite kalsuan zia, lungtang puak apuate ihihi.\nZomite alom atangh aa pusuah masakna bek zong hilo in, Zomite’n galpi masa hang aa kisia leitung puahkik ding aa ii kuankhiat zawh Kum 100 acingta cilehang zong akici thei ahihi. Tua ahihman in:\n2. Zomite ii khuatheihcil aa kipan akisia leitung apuahte ihihi. Tua lungsim ipuaksuakden ding deihhuai kasahi. Zomite ii tual lungsim icihcih in hihlian ahihi.\nTuahunlaitak in isak, ikhang aa i nampihte pawlkhat in kumpi sawlna nial in a om uhhang ei Zomi aa kilote in Kumpi sawl ahihnaakleh nialding lam in lalo hang aa, amau cihmawh laitak lehtat ding gel hetlo, ngim aa neihetlo in, acimawh, adongtuakte ahuh namte ihihi. Hih hunlai mah in India gam makai Gandhi zong eibang mah in lehtat ding nasawm hetlohi. Pute, tote cimawh dongtuak nusiat ding lungsim anei tuanlo (saal ihihang)te ihihi.\nTua ahihman in:\n3. Tuni dong minam kalsuanna te, kalsuanziate aa limci, gina, daupai cihbek hilo in (ei leh ei tha ngahlo i kiphunsansan ahiphial zongin), minamdangte muantheih, muantaak, ettehtaak dingin Topa in ong lamsang kasalel hi.\nPiantit pai ihPu, ihPa te’n sawlngah manbek hilo, thuman napeuh cihbang hilo, cihtak, kuhkaal tak leh thumaan tak in asepna sunsun uh ah maa apan uhciang leitung gambup phial a uk Mangkang Kumpipa pahtawina, tawisangna ngah in Kumpi Inn sung nangawn ah sapna angah cih itheihi.\n4. Mangkang Kumpipa leh mangkang gambup in, “Zomite acitak, akuhkal, athuman, nasep siam minamte ahi-uhhi” ongcih nungsang, kua in eite lang ah pang in ong minsia sak zoding ahihiam? Tuni dong ihsi, ihsa sung ah hih cihtakna, kuhkalna, thumaannate om lai mahmahhi kacinuamhi. Tuate nosuahsak in phungvuh kik ding hihang.\nMawlaik Mangpi pa’n ong kamciamte Piantit pan ciahkik ciang ong piakloh hang gen in i nei nawnkei aa siikding inzong ih ngaihsun keihi.\n5. Zomite aituam metna, lametna, huaihamna, angsung vai tawh nasemte ihihlohlam kilang mahmah kasahi. Tuahun lai in mangpipa’ kamciam bangin pasal akuankhat zang lo acre 30 ta ong pia hileh, pasal 1033 ai acre tul 30 bang hiding aa thaulawng tul vai aneidingte ihihi. Ei Piantit kuan pen tua lam-en hilo ihihlam kician mahmahhi. Tuhun khangthakte tua lungsim mah ipua lai hiam?\n6. Gamkuanpih a si sa khat halding phallo in vuisak cihlimlim pen, ihluang ihban kiphaam mahmah cihna hi aa, itna thupisak ihihlam kilang, lungkim huai mahmah kasahi. Hihbangthu teng (adang tampi zong omlai inteh) i gen khitciang i thanem mahmahna khat zong kamuhi.\nTua in banghiam cihleh, Zomite: I ngahding hamphatna nangawn ala theilote ihihi. Hamphatna pen huaihamna tawh gawmkhialkha hilehang kilawmhi.\nTuahunlai in mangkang galkap na lutsuak uh hizen leh, pasal 1000 in mangkang galkap nasem suak le-uh, i zia ihtong, i lungsim puak dong mangvai pahding aa khantoh vai mahmah dingin ka umhi. Kawlgalkap sung aa General Tuang Za Khai bang vive tulkhat i kigualh sang’ man nei zaw ngel dinghi.(mimal simmawhna hilo, a muibun deuhding thusun ciikgenna)\nIhPu, ihPa tetung ah Mangkang Kumpipa King George V in “Mangkang Kumpi gam ka omlai siah uh…” cih kamciam apiaklam i mukhinzohi. Tu’n, hih kamciam ikhahsuahloh ding thupi dinghi. Mangkang kumpi gam zong omlai in Zomite zong i omlaihi.\n“Kuhetta, kuhetta aw, nau in ton khuang kai ee, phual aw ong zo in” sapna i khahkhia dinghi. “Zomite in Mangkang Kumpi huhding aa kong kuankhiat uh Kum 100 cingta hi. Hih Pawpi nasia takin khaamding kahihman un Mangkang Kumpite (Royal Family) leh Kumpi gam inn nong sim nadingun kong sam uhhi” cih kawmkawm in, ihPu ihPate kamciam ii thupitsakna, (Sialngawng banna), amau’ Kumpipa’ Kamciamte suut to kawm ding hihang.\nTua kawmkawm mah in Leitung gamtuamtuam pan tuahun lai Mangkang Kumpite huhding aa eitawh akibang aa kuankhia Kumpi gamte zong sam in, Mangkang Kumpite kipawlpih gam kumpi teng zong sam in, Piantit pai Kum 100 cin cihsang in zong “Akisia leitung puahkik ding kuankhiat zawh kum 100 cinna” ici ahizong in hihenla, hih ni zong “Leitung puahkikni” in ong ciaptehsak un ci-in leitung bup ah ih taangko zongin hileh…\nKei mimal hoihsak bang ah hih pawipi ding pen tu’n Kum 5 bek neilai ihihman in kipat huai mahmahta kasahi.\nMangkang Kumpite zintun paikhai nading (guest house) vaksuk vaktoh, ciahsuk ciahtoh(lampi) nading, kizop nading (communication), leitung mun tuamtuam pan aa ong pai gam makaite zintun nading (hotel lianpite), neek leh dawnding, cihte kipat huaita dinghi.\nTuading, ko’ tha, ko’ ngal om peuhmahlo ahihman in, no nong gel uh kuldinghi ci-in embassy ah zasak lehang, (ong huhnop laitak tawh kituak ngel leh), Royal Family budget pan ong geel le uh ei aa in puakkhop mahmah, cihtaak mahmah lel in ka umhi. Ka tangthu uh, ih taangthu koih nading cilehang museum lianpi ong lamsak lel ding uh aa, hih kum 100 phawkna ding cilehang ideihdeih ong vaihawmsak zo mahmah in ka umhi. Hih i ngahtheihding aa kilawmte ihkhahsuahloh ding, izat theihding thupi dinghi.\nPiantit paiteng tangthu kaihkhop huai mahmahta dinghi. Ih ngeina, ihlaamte kisin huai tadinghi. Leitung gam tuamtuam pan kumpi ulianteng ong zin ding ahihman in ihgam ihlei, singkung, lopa puah hun mahmah tadinghi.\nAtawpna ah, tua khempeuh avaihawm ding Committe khat kipat huai mahmah ta loding hiam, cih ka sunmangteng ong luikhia kahihi. Ipu, ipa, Piantit paite mahbang in angsung, min leh puam lunggulhlo, huaihamna aneilo, citak, kuhkal, thuman, deihsakna anei makai ngamding ong kipan dih ve un. Atawpna ah, ei i kimuan mahmah kei lehzong, “Piantit kong kuanzawh uh Kum 100 cinna ong bawlsak un” ii cimai zong in ee? Hang Khan Lian\nPrevious: “Ci” Na Bang Un\nNext: English ~ Dr. Hau Za Cin


url: =Lai Siangtho – Pasian’ thubu :: ZOMI DAILY\nposted on 13 July 2018 at 2:20 pm Lomkholna: Biakna, News, Pautunthang\nIsaiah 55:10 & 11, Hebru 4:12 & 13, Late 119:105, Marka 13:31 || Thupatna: Leitungah Laibu a nam tuam tuam tampi om hi. Laibu saal(library) te ah pai leeng kimu thei hi. Laibu tuam tuam ten a huam uh kibang kimlo hi. Laibu khenkhat in mikim huam zolo hi. Gentehna in Gamlai Aksi cih thukizakna bang Gamlai khua ahi lo midangte adingin a manphatna tamlo hi. Bek thamlo in Laibu pawlkhat hun a sawt ciangin a manphatna bei thei hi. Laibu khempeuh lak pan mikim a huamkim pen leh a tangzai pen Lai Siangtho ahi hi. Lai Siangtho pen pau nam tampi tawh a kiletkhia hi. Laibu kikhenkhia lakah a tam pen leh a ki khawng pen zong ahi hi. Lai siangtho-a kigelh thuten lui hun nei ngeilo hi.\nLai Siangtho hong piankhiat dan: Lai Siangtho pen mi tuam tuam sawm thum leh guk kiim ten a gelh uh ahi hi. Hun tuam tuam leh mun tuam tuam ah kigelh hi. A kigelh hun sung kum 1500 kiim sawt hi. Lai Siangtho pen Greek thumal ‘Biblia’ pana kilasawn hi-in, ‘Laibuneu’ a cihna ahi hi. Latin pau in ‘Biblos’ kici hi. English ten ‘Bible’ ci uh a zomi ten ‘Lai Siangtho’ kici hi.\nPasian’ Khasiangtho makaihna tawh kigelh hi: Lai Siangtho pen mi tuam tuam ten Khasiangtho makaihna tawh gelh uh hi. Laibu dang a gelhte pen amau laibu gelh tawh kisai ah pilna nei vive ahi uh hi. Gentehna in Music tawh kisai a gelhte in music lam pilna nei uh hi. Lai Siangtho gelh te pen mipil lua om khollo uh hi. Ahi zongin Kha Siangtho in makaih ahihmanin a thute nungta in vanglian hi.\nBawlsiatna a naak thuak pen Laibu: Laibu khempeuh lak pan Lai Siangtho in bawlsiatna naak thuak pen hi. Nidanglai Rom kumpi leh tuhun Communist kumpi ten beisak nuam uh hi. Ahizongin kumpi te natawm in a bei sak zawh loh uh laibu ahi hi. Kaangmei nangawn in susia zolo hi. Inn khawng a kaat ciangin Lai Siangtho kangtum cih om ngeilo hi. Lamdang mah mah hi. Napoleon bangin, “Lai Siangtho pen laibu lamdang, laibu hing leh a vang lian, amah a dote khempeuh zawhloh a nei ngeilo laibu hi” ci-in gen hi. “Van leh lei a mangthang ding uh hi; ahi zongin ka thu a mangthang kei ding hi” (Marka 13:31) cih Pasian’ kammal Lai Siangtho ah om hi.\nLai Siangtho a manphatna: Lampi ah tangtakin i pai theih nangin khuavaak kitaangsam hi. Khuamial lakah lam i pai ciangin i khe khong peuh suikha thei zel hihang. Hih leitungah mihingte khualzin ihi hi. I khualzinna ah lamman i zuih theih nangin khuavaak kitaangsam hihang. Tua khuavaak pen bang dang hi loin Pasian’ thu ahi hi. Tua Pasian’ thu pen Lai siangtho sungah om hi. Late 119:105 ah “Na thu in kei lam hong lak ding meivak hi a, ka paina lampi-ah khuavak ahi hi” ci hi. Lai siangtho sim a hoihna tamlo a nuaiah na simsuk lai in.\nPasian’ kipulaakna: Lai Siangtho tungtawn in Pasian pen lei leh van leh a sunga om khempeuh a bawlpa leh tuate tunga thuneipa ahihna kimu thei hi. Lai Siangtho in Pasian deihbang a nuntak zia ding hong hilh hi. Tua mah bangin Pasian’ deihloh gamtatnate zong hong hilh hi. Pasian zia leh tong thei a Pasian lungsim i tuah theih nangin Lai Siangtho sim kuul hi.\nPaikhialh theihna pan hong keem thei: Khristian ten Lai Siangtho pen Pasian hu mawp-a kigelh Pasian thubu ci-in ki ngaihsun hi. Khristian te adingin i zuih ding thukhun omna Danbu zong ahi hi. Upna leh gamtatna a dik leh a diklo Lai Siangtho tawh etkak zel ding hoih hi. Tuhun ciangin Khristiante lakah paikhialhna tampi om ta hi. Kha Siangtho paulap a ut thu tat mi pawlkhat om thei hi. Kha hopihna khempeuh Lai Siangtho tawh kituak khin khollo hi. Tua ahihmanin thu khat peuhpeuh; Lai Siangtho ah a om hiam? Lai Siangtho in bangci gen ci-a Lai siangtho tawh etkak zel kuul hi. Tua in paikhialhna pan hong keem ding hi.\nKha ann ahi hi: I taksa hat in sep leh bawl dingte i zawh theih nangin nikhat in ann thumvei bang neek kuul zel hi. Ne kei leeng gimin na kisem zolo ding hi. Tuamah bangin kha a thahat theih nangin kha ann kitaangsam hi. Tua kha ann pen buh leh baal hi lo in Pasian thu ahi hi. Tua Pasian thu Lai Siangtho ah om hi. Lai Siangtho simna tawh tha la zel ni.\nGalvan hoih pen hi: Lai siangtho pen Khristian te adingin galvan hoih pen kht ahi hi. Lai siangtho kigelh hun lai in Namsau pen galvan hoih pen khat ahi hi. Tua manin Lai Siangtho pen langnih hiam namsau tawh kigenteh hi. Dawi hawlkhiat nangin comics bu leh Cartoon but e zat taaklo a, Lai siangtho bu bek kizang hi. Lai Siangtho a sim ngeilo thu-um mi pen a galvan hoih pen a zang ngeilo hi mawk hi. Tua manin Satan khemna do zolo thei zel uh hi. Lai Siangtho simna in Pasian tawh hong ki naisak hi.\nPasian in mihingte hopihna hi: Nidang lai in Pasian in mihingte a kamsangte tungtawn in hopih hi. Tuhun ciangin tua banga kam tawh hopihna om lua nawnlo ahihmanin Lai Siangtho pen Pasian in mihingte a hopihna danin kingaihsun thei hi. Lai siangtho pen kicing mah mah hi. A dah a kap mi khatin Lai siangtho simna tawh hehnepna ngah thei hi. Lam-et bei mi khat in zong lam-etna thak nei thei uh hi.\nLai siangtho thupina leh manphatna pen genkhit zawh ding hi lo hi. Lai siangtho sunga kumpite tangthu i kan ciang; Pasian deihna tawh kituak a vaihawm ten kumpi tokhom sawtvei luah zaw uh hi. Lai Siangtho manphatna it el sem sem theih nangin lai siangtho sim hahkat ni. Nidangin mikim in Lai siangtho sim theilo himahleh tuhun ciang Lai siangtho bu mikim sim theih in kingahta hi. Tua bek thamlo in smartphone khawngah a softcopy sim theih in om lai hi. Lai siangtho kingak nanga a zang siam te mi hampha hi mai hi.\nLai Siangtho tawh kisai mi minthangte kammal pawlkhat:\nGladstone, “Ka khangno hun sunga leitung mi thupi 95 ka theihte laka 87 te Lai Siangtho –a kinga mi ahi uh hi”.\nZhiang Zhemim, “Thau leh galvan dang tawh hong kuante sangin Lai Siangtho tawh hong kuan Missionary te lauhuai zaw uh hi”.\nQueen Elizabeth, “England gamin ki-ngakna lamdang diak nei a, tua pen mansuah huai lo hi. Kumpi tokhom luah ding khempeuh in England gam lawhcinna thuguk Lai Siangtho ahihna thei ta hen”.\nGeorge Washington, “Leitungah Lai Siangtho lo tawh vai kihawm thei tak tak lo ding hi. Lai Siangtho in dikna a gen um in America kalsuan hi. Lai siangtho a a kingak laisiah kisia lo ding hi”. Pau Tun Thang\nPrevious: Mihingte pumpisung ettheih nadingin Color X-ray kibawl theita\nNext: Zomi tangval khat Australia ah thugending sapna ngah: Tg. Pau Sian Lian


url: =Kumpi Masate 11 | Siantongluan.net\nKumpi Masate 11\nKumpi Masate 11 |\nTu-in Kumpi Solomon in gamdang numei tampi ngai hi. Faro tanu, leh Moab mi, Ammon mi, Edom mi, Sidon mi, leh Hit numeite,\nTopa in Israel mite tungah, "Amaute tawh na kiteng kei ding uh hi. Bang hang hiam cih leh amaute in amau pasian lamah na lungsim uh hong heikhia taktak ding uh hi," a cih minamte lak pan lawm ngai a, Solomon in hih mite ngai-in pom hi.\nAmah in kumpite tanu vive zi za sagih, leh zineu za thum nei hi. A zite in ama lungsim heikhia uh hi.\nBang hang hiam cih leh Solomon a teek ciangin a zite in pasian dangte lamah ama lungsim heikhia uh a, ama pa David lungsim bangin ama lungsim Topa tungah thuman bup taktak zolo hi.\nBang hang hiam cih leh Sidon mite nusian Ashtoreth, leh Ammon mite-a ahi a kihhuai Milkom, Solomon in bia hi.\nTua ahih ciangin Topa muhna-ah Solomon a sia gamta a, a pa David bangin Topa zuibup lo hi.\nTua ciangin Solomon in Jerusalem nisuahna lam mualtungah Moab mite-a ahi a kihhuai Khemosh leh Ammon mite-a ahi a kihhuai Molek-a dingin mualtunga biakna khat a lam hi.\nTua mah bangin amah in paknamtui halin a pasian-te uh tungah biakna a pia a gamdang zite khempeuh-a dingin hihsak hi.\nAma tungah nihvei kilak khinin, amah in pasian dangte nung a zuihlohna ding ama tungah thu a pia khin Topa}, Israel Pasian panin a lungsim kiheikhia ahih manin Solomon tungah Topa heh hi. Ahih hangin amah in Topa thupiaksa zui tuanlo hi.\nTua ahih ciangin Topa in Solomon kiangah, "Hih pen nangma ngaihsutna hi-in, nang kong piaksa ka thuciamna leh ka thukhamte zuilo na hih ciangin, keimah in nangma tung panin na kumpi gam balkekin na nasempa tungah ka pia taktak ding hi.\nAhi zongin na pa David hangin nangma hun sungin ka hih kei ding a, na tapa khutsung panin ka balkhia ding hi.\nAhi zongin kumpi gam khempeuh ka balkhia kei ding hi. Ka nasempa David hang leh ka teelsa Jerusalem hangin na tapa tungah minam khat ka pia lai ding hi," a ci hi.\nTua ciangin Topa in Solomon a langpang ding Edom mi Hadad khangsak hi. Amah pen Edom kumpi innkuansung mi khat ahi hi.\nBang hang hiam cih leh Edom-ah David a omlai, a site a vui dingin galkap a ukpa Joab a paitoh lai-in Edom sunga pasal khempeuh amah in that hi.\n(Bang hang hiam cih leh Joab in Edom sunga pasal khempeuh a suksiat khit matengin amah leh Israel-te khempeuh tua lai-ah kha guk sung om uh hi).\nAhih hangin Hadad naupangno ahih lai-in, a pa nasem Edom mite pawlkhat tawh Egypt-ah a tai hi.\nAmaute Midian panin dingkhia-in Paran tung uh a, Paran panin mi zawnin tonpih a, ama tungah inn khat pia-in, annek ding pia-in, leitang a pia Egypt kumpipa Faro kiang Egypt gam tung uh hi.\nHadad in Faro mai-ah maipha lianpi mu a, amah in ama zi Tahpenes sanggamnu tawh kitengsak hi.\nTua ciangin Tahpenes sanggamnu in amah tawh tapa Genubath nei a, Tahpenes in Faro inn-ah a naupang khoi hi. Faro inn sungah Faro tapate tawh Genubath om hi.\nAhih hangin Hadad in David leh galkap a ukpa Joab a sihna thu Egypt panin a zak ciangin Faro kiangah, "Keima gamah ka ciah theihna dingin hong paikhiasak in," a ci hi.\nAhih hangin Faro in ama kiangah, "Nangma gamah ciah ding na hanciamna dingin kei tawh na omna-ah bang kitangsapna nei na hi hiam?" a ci hi. Ahi zongin amah in Faro kiangah, "Hong paisak hoh in," a ci hi.\nTua ciangin Pasian in ama topa ahi Zobah kumpi Hadadezer kiang panin a tai Eliada tapa Rezon zong Solomon a langpang dingin a khangsak hi.\nAmah in ama kiimah mi khawmin mite na a sut pawl a makai a suak hi. Amaute Damaskas-ah pai-in tua lai munah teng uh a, Damaskas-ah amah kumpi-in bawl uh hi.\nHadad mah bangin Solomon hun sung khempeuh Israel-te a langpangin amah omin siatna a bawl hi. Amah in Israel mite mudah a, Syria gamah a uk hi.\nSolomon nasem, Zeredah khuasunga om Efraim mi, Nebat tapa, a nu min Zeruah hi-in meigong ahi, Jeroboam in zong kumpipa lehdo hi.\nAmah in kumpipa a lehdona thu hih bang ahi hi: Solomon in Millo lamin a pa David khuapi a vangte a hu hi.\nJeroboam pen nasep siam mahmah khat hi a, Solomon in hih a khangno mipa a kizen mi hi, ci-in a theih ciangin Josef minam aana tawh na a semte tungah a ukin a bawl hi.\nTua hun sungin Jerusalem panin Jeroboam a paikhiat ciangin Shiloh khuami kamsang Ahijah in lampi-ah amah na dawn hi. Ahijah in puan thak khat na silhtawm a, amau nihte gel bek gamlakah om uh hi.\nTua ciangin Ahijah in ama tungah a silh a puan thak lenin seh sawmlenih suahin a balkek hi.\nTua ciangin amah in Jeroboam kiangah, "Nang-a dingin bek sawm la in; bang hang hiam cih leh Israel Pasian, Topa in hih bangin ci hi, En in, Solomon khut panin kumpi gam a balkhia ding ka hi a, nangma tungah minam sawm kong pia ding hi.\n(Ahih hangin ka nasem David leh Israel minam khempeuh sung panin ka teelsa khuapi Jerusalem hangin amah in minam khat nei ding hi).\nBang hang hiam cih leh amah in kei hong nusia a, Sidon mite nusian Ashtoreth, Moab pasian Khemosh, leh Ammon mite pasian Milkom bia-in, a pa David bangin keima muhna-ah a manin gamtatna leh ka thukhamte leh ka ngeina kipte zui loin ka thu hong nial hi.\nAhi zongin ama khutsung panin kumpi gambup ka lakhia kei ding hi. Ka thupiaknate leh ka thukhamte a zui, ka teel ka nasem David hangin a nuntak sung tawntung ukpa-in amah ka bawl ding hi.\nAhih hangin ama tapa khutsung panin kumpi gam la-in nangma tungah minam sawm kong pia ding hi.\nAhi zongin ka min koihna dingin ka teelsa khuapi Jerusalem-ah ka nasempa David in keima mai-ah suanlekhak a neih tawntung theihna dingin a tapa tungah minam khat ka pia ding hi.\nTua ciangin keimah in nang hong la-in na deih khempeuh tungah na uk ding a, nang pen Israel tungah kumpi na hi ding hi.\nKa nasempa David bangin ka thukhamte zuihna tawh nang kong thupiak khempeuh ngai-in, ka thu hong zui-in, ka muhna-ah a manin na gamtat leh, nang tawh hong omkhawmin, David-a dingin ka hih bangin nangma tungah Israel mite ka hong pia ding a, na suanlekhakte in zong uk paisuak ding hi.\nHih thu hangin David suanlekhakte ka gimsak ding a, ahih hangin a tawntung ding hilo hi, ci hi," a ci hi.\nTua ahih ciangin Solomon in Jeroboam thah dingin zong hi. Ahih hangin Jeroboam dingin Egypt kumpipa Shishak kiangah tai a, Solomon sih mateng Egypt-ah a om hi.\nTu-in Solomon sep a omlaite, leh a hih khempeuh, leh a pilna, Solomon Nasepna Laibu sungah kigelh hi.\nJerusalem panin Israel-te khempeuh tungah Solomon in a uk hun kum sawmli sung ahi hi.\nTua ciangin Solomon si a, a pa David khuapi sungah kivui hi. Tua ciangin ama tangin a tapa Rehoboam in uk hi.\nTedim Lai Siangtho / Laibu: Kumpi Masate 11